text: உலகம் முழுவதிலும், மனிதர்கள் வாழ்வதற்காகக் கட்டப்பட்ட, சிறிதும் பெரிதுமான பல நூறு வகையான வீடுகள் காணப்படுகின்றன. இவற்றைக் கட்ட பயன்படுத்தப்பட்ட பொருட்கள், அமைந்துள்ள இடம், வீட்டின் அளவு என்பன எப்படியிருந்தாலும், இவை அனைத்துமே, மனித இனத்தின் வரலாறு, பண்பாடு போன்ற கூறுகள் தொடர்பில் ஏராளமான தகவல்களைத் தம்முள் அடக்கிவைத்துள்ளன. இவற்றில் பொதிந்துள்ள தத்துவங்களும், குறியீட்டு அர்த்தங்களும் ஆர்வத்தை தூண்டுபவை. உலகிலுள்ள பல்வேறு இனங்களும், இனக்குழுக்களும், தங்கள் வாழிடங்களில் அமைத்துக்கொண்டுள்ள வீடுகள் சில கீழே பட்டியலிடப்பட்டுள்ளன. கட்டிடக்கலை


சென்னையில் இன்று மின்தடை செய்யப்படும் பகுதிகள்.... உங்க ஏரியா இருக்கானு செக் பண்ணிக்கோங்க.....!!!!! • Seithi Solai சென்னையில் இன்று மின்தடை செய்யப்படும் பகுதிகள்.... உங்க ஏரியா இருக்கானு செக் பண்ணிக்கோங்க.....!!!!! தமிழ்நாடு மின்சார வாரியத்தின் பல்வேறு துணை மின் நிலையத்தில் மாதாந்திர பராமரிப்புப் பணிகள் உள்பட பல்வேறு பணிகளுக்காக மின் விநியோகம் நிறுத்தம் செய்யப்படுகிறது. அந்த வகையில் சென்னையில் இன்று காலை9மணி முதல் மதியம்2மணி வரை பராமரிப்பு பணி காரணமாக மின் விநியோகம் நிறுத்தப்படும் இடங்கள் குறித்து அறிவிக்கப்பட்டுள்ளது. அதன்படி, அடையார்பகுதி: பெசன்ட் நகர் ருக்குமனி தெரு, லட்சுமிபுரம், எம்.ஜி ரோடு, சாஸ்திரி நகர், வெங்கடேஷ்வரா நகர், கக்கன் காலனி, காமராஜர் சாலை மற்றும் சுற்றியுள்ள பகுதிகள். மணலிபகுதி: சடையன்குப்பம் , பர்மா நகர் , இருளர் காலனி . செம்பியம் பகுதி : சிம்சன் குரூ கம்பெனி , பெரியார் நகர் , மூலக்கடை , டீச்சர்ஸ் காலனி , காந்தி நகர் , டி . எச் ரோடு , அருள் நகர் , வெங்கடேஸ்வரா காலனி , சுப்ரமணியம் கார்டன் , பின்னி நகர் , பேங்க் காலனி , ராய்நகர் , குமரன் நகர் , வாசு நகர் , தணிகாச்சலம் 80 அடி ரோடு , சாமிராமலிங்கம் காலனி ஏ . பி . சி பிளாக் மற்றும் சுற்றியுள்ள பகுதிகள் . கிண்டி பகுதி : ராஜ்பவன் , கிண்டி பகுதி , நங்கநல்லுர் , மடிப்பாக்கம் , முவரசம்பேட்டை , முகலிவாக்கம் , ராமாபுரம் , சென்ட் தாமஸ் மௌன்ட் பகுதி , ஆலந்து h ர் , ஆதம்பாக்கம் , டி . ஜி நகர் , வானவம்பேடு , புழுதிவாக்கம் பகுதி மற்றும் சுற்றியுள்ள பகுதிகள் . கே . கே நகர் பகுதி : கர்ணன் தெரு , குருதேவ் தெரு , ஜே . ஜே நகர் , பாரதி நகர் , ஆண்டவர் தெரு , பெரியார் நகர் , சரஸ்வதி நகர் , ஜெயராம் நகர் , தசரதபுரம் மற்றும் சுற்றியுள்ள பகுதிகள் . திருவேற்காடு பகுதி : பொன்னியம்மன் நகா , ராஜன்குப்பம் , விஜிஎன் மகலட்சுமி , மெட்ரோ சிட்டி , அகரஹாரம். Tags: அறிவிப்பு, சென்னை, பகுதிகள், மின்தடை வாக்காளர் அடையாள அட்டை பெறுவது இனி ரொம்ப ஈஸி..... வாங்க எப்படினு பார்க்கலாம்....!!!!


மது கிடைக்காததால் விரக்தி: மாற்று போதைக்காக குளிர்பானத்தில் சேவிங் லோஷனை கலந்து குடித்த 2 பேர் உயிரிழப்பு 2020-04-04@ 11:07:35 புதுக்கோட்டை : புதுக்கோட்டையில் மது கிடைக்காத விரக்தியில் மாற்று வழியில் போதைக்கு உள்ளான இருவர் உயிரிழந்தனர்.கொரோனா வைரஸ் பரவலை தடுப்பதற்காக நாடு முழுதும் ஊரடங்கு உத்தரவு அமலில் உள்ளதால், டாஸ்மாக் மதுபானக் கடைகளும் மூடப்பட்டுள்ளன. இந்நிலையில் புதுக்கோட்டை மாவட்டம் கோட்டைப்பட்டினத்தைச் சேர்ந்த அசின் மைதீன், அருண் பாண்டி, அன்வர் ராஜா உள்ளிட்ட மூவரும் மது கிடைக்காததால் மனதளவில் விரக்தி அடைந்தனர். இந்நிலையில் மாற்று போதை ஏற்றி கொள்ள ஷேவிங் செய்த பின்பு பயன்படுத்தப்படும் லோஷனில் குளிர் பானத்தை கலந்து மூவரும் குடித்ததாக கூறப்படுகிறது. குடித்து சில நிமிடங்களிலேயே மயங்கி விழுந்த மூவரும் ஆபத்தான நிலைக்கு சென்றதால் மணமேல்குடி அரசு மருத்துவமனையில் அனுமதிக்கப்பட்டனர். இதில் சிகிச்சை பலனின்றி அருண்பாண்டி, அசன்மைதீன் ஆகியோர் உயிரிழந்தனர். அன்வர்ராஜா உயிருக்கு ஆபத்தான நிலையில் அறந்தாங்கி அரசு மருத்துவமனையில் சேர்க்கப்பட்டுள்ளார். பின்னர் மேல்சிகிச்சைக்காக அவர் தனியார் ஆஸ்பத்திரியில் சேர்க்கப்பட்டுள்ளார். இதுகுறித்து கோட்டைப்பட்டினம் போலீசார் வழக்குப்பதிவு செய்து விசாரித்து வருகின்றனர். டாஸ்மாக் தொடர்ந்து அடைக்கப்பட்டுள்ளதால் குடிக்கு அடிமையானவர்கள் வழியின்றி தவித்து வருகின்றனர். போதை ஏற இதுபோன்று லோசன், மாத்திரை கலந்து போடுவது என வேறு வழிகளை நாடும் குடிமகன்களுக்கு மன நல ஆலோசனை வழங்க வேண்டும் என்று மக்கள் வலியுறுத்தியுள்ளனர். மேலும் செய்திகள் கரூர் ஜிஹெச்சில் மருத்துவர்கள் பயன்படுத்திய உடைகளை பள்ளம் தோண்டி புதைக்க முடிவு: கிராம மக்கள் எதிர்ப்பு கோடை மழையை பயன்படுத்தி நிலத்தை உழவு செய்ய வேண்டும்: வேளாண்மை துறை வல்லுனர் தகவல் இந்தியா போஸ்ட் பேமெண்ட்ஸ் வங்கி திட்டம்: அனைத்து வங்கி வாடிக்கையாளர்களுக்கு வீடு தேடி பணம்: அஞ்சல் துறை ஏற்பாடு ஊரடங்கால் சொந்த ஊருக்கு செல்ல முடியாமல் பஸ் ஸ்டாப்பில் பசியால் இறந்து கிடந்த முதியவர்: திருப்புவனம் அருகே பரிதாபம் கொரோனா 144 தடை உத்தரவால் வாழ்வாதாரத்தை இழந்த தப்பாட்ட கலைஞர்கள் ராஜபாளையம் அருகே கருப்பட்டி காய்ச்சும் பணி கோடைமழையால் பாதிப்பு - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்


அரவக்குறிச்சி திமுக எம்.எல்.ஏ. செந்தில்பாலாஜி கடந்த சில நாட்களுக்கு முன், மாவட்ட நிர்வாகத்திற்கு எழுதிய கடிதத்தில் கரோனா தடுப்பு நடவடிக்கைக்காக அரவக்குறிச்சி சட்டமன்ற உறுப்பினர் தொகுதி மேம்பாட்டு நிதியிலிருந்து கரோனா தடுப்புக்காக 1 கோடியே, முன்று இலட்சத்து, எழுபத்தோராயிரத்து எண்ணூற்று எண்பத்தெட்டு ரூபாய் (1,03,71,888) நிதி ஒதுக்க பரிந்துரை செய்தார். இதற்கு இடையில் கரூர் மாவட்ட அரசு மருத்துமனைக்கு 10 வென்டிலேட்டர் தேவை என்பதை அறிந்து உடனடியாக அரவக்குறிச்சி சட்டமன்ற தொகுதி மேம்பாட்டு நிதியிலிருந்து 10 வென்டிலேட்டர் வாங்குவதற்கு 60,00,000 நிதி ஒதுக்கி 27.03.2020 அன்று கலெக்டருக்கு கடிதம் அனுப்பியிருந்தார். இதே போன்று கரூர் எம்.பி. ஜோதிமணி தொகுதி நிதியிலிருந்து 10 வென்டிலேட்டர் வாங்குவற்கு ரூபாய் 60,00,000 நிதி ஒதுக்கி கலெக்டருக்கு பரிந்துரை செய்திருந்தார். இந்த நிலையில், அரவக்குறிச்சி சட்டமன்ற தொகுதி நிதியிலிருந்து ஒதுக்கப்பட்ட நிதிக்கு நிர்வாகம் அனுமதி வழங்கப்பட்டு, பின்னர் நிர்வாக அனுமதி ரத்து செய்யப்பட்டதாக மாவட்ட கலெக்டரிடம் இருந்து மின் அஞ்சல் செந்தில்பாலாஜிக்கு அனுப்பப்பட்டது. அக்கடிதத்தில் அரவக்குறிச்சி தொகுதிக்குட்பட்ட பகுதிகளுக்கு மட்டுமே சட்டமன்ற நிதி பயன்படுத்த முடியும் என்று குறிப்பிடப்பட்டுள்ளது. “அரவக்குறிச்சி சட்டமன்ற தொகுதியில், கரோனாவினால் பாதிக்கப்பட்டவர்கள் கரூர் அரசு மருத்துமனையில்தான் சிகிச்சை பெற்றுவருகிறார்கள். கரூர் மாவட்ட அரசு மருத்துவ கல்லூரியில் வென்டிலேட்டர் தட்டுப்பாடு உள்ள சூழ்நிலையினாலும், அரவக்குறிச்சி தொகுதியில் உள்ள கரோனாவினால் பாதிக்கப்பட்டவர்கள் சிகிச்சை பெற்று நலம் அடைவேண்டும் என்கிற எண்ணத்திலும், வென்டிலேட்டர் வாங்க கொடுக்கப்பட்ட பரிந்துரை கடிதத்திற்கு, நிர்வாகம் அனுமதி வழங்கி உடனே வென்டிலெட்டர் கொள்முதல் செய்து கரோனாவில் பாதிக்கப்பட்டவர்களுக்கு சிகிச்சை அளிக்க உத்தரவிடுமாறு கேட்டுக்கொள்கிறேன் என்று செந்தில்பாலாஜி தலைமை செயலாளருக்கு கடிதம் எழுதியுள்ளார். இதனை தனது ட்விட்டர் பக்கத்தில் பதிவிட்டுள்ள மு.க.ஸ்டாலின், “அரவக்குறிச்சி சட்டமன்ற உறுப்பினர் செந்தில்பாலாஜி, தொகுதி மேம்பாட்டு நிதியில் இருந்து கரூர் மாவட்ட அரசு மருத்துவக் கல்லூரி மருத்துவமனைக்கு நிதி ஒதுக்கீடு செய்துள்ளார். கரோனா நோயால் பாதிக்கப்பட்ட அவரது தொகுதி மக்கள் அங்குதான் சிகிச்சை பெற்று வருகிறார்கள். இந்நிதி ஒதுக்கீட்டை முதலில் ஏற்றுக் கொண்ட நிர்வாகம் பின்னர் மறுத்திருப்பது கடும் கண்டனத்துக்குரியது. உயிர்காக்கும் நேரத்திலும் அரசியல் சூழ்ச்சிகளில் அதிமுக அரசு செயல்படுவது சரியல்ல. முறையான அனுமதி வழங்கி மக்களைக் காக்குமாறு முதல்வரைக் கேட்டுக் கொள்கிறேன்” எனக் கூறியுள்ளார்.


source: wikipedia

text: பக்கிங்ஹாம் அரண்மனை இங்கிலாந்து அரசருடைய அதிகாரப்பூர்வ இலண்டன் இல்லமும், முக்கிய பணியிடமும் ஆகும். சிட்டி ஆஃப் வெஸ்ட்மினிஸ்டரில் அமைந்துள்ள இந்த அரண்மனை மாநில நிகழ்ச்சிகளுக்கும் முக்கிய விருந்தோம்பலுக்குமான அமைப்பை கொண்டுள்ளது. முதலில் பக்கிங்ஹாம் இல்லம் என அறியப்படும் இவ்விடம் 1703 ல் பக்கிங்ஹாம் பிரபு ஜோன் ஷெவ்வீல்ட்டுக்காகக் கட்டப்பட்டது. பின்னர் 1761ல் மூன்றாம் ஜார்ஜால் அரசி ஷார்லட்டுகான தனிப்பட்ட இல்லமாக பெறப்பட்டு அரசியின் இல்லம் என அழைக்கப்பட்டது. 19ஆம் நூற்றாண்டில் கட்டிட கலைஞர்கள் ஜான் நாஷ் மற்றும் எட்வார்ட் ப்லோரால் இவ்விடம் விரிவாக்கப்பட்டது. 1837ல் அரசி விக்டோரியா பொறுப்பேற்ற பின் இவ்விடம் அரச குடும்பத்தின் இருப்பிடமானது. கடைசி முக்கிய கட்டமைப்புகள் 19ஆம் நூற்றாண்டின் பிற்பகுதியிலும், 20ஆம் நூற்றாண்டின் முற்பகுதியிலும் கட்டபட்டன. ஆனால், இவ்வரண்மனை தேவாலயம், இரண்டாம் உலகப் போரின் போது ஜெர்மன் வெடிகுண்டுகளால் அழிந்து போனது; அங்கே அரசியின் இராஜரீகமான ஓவிய சேகரிப்புகளுக்கான கலைக்காட்சி கூடம் நிறுவப்பட்டு 1962ல் மக்கள் பார்வைக்கு திறக்கப்பட்டது. விக்டோரியா அரசியாரின் சிலையொன்று முதன்மை வாயிற்கதவுக்கு வெளியே நிறுவப்பட்டுள்ளது. அரண்மனையை நோக்கிச் செல்லும் பாதை மால் என அழைக்கப்படுகிறது. அரண்மனைக்குப் பின்புறம் பக்கிங்ஹாம் அரண்மனைப் பூங்காவும், அரச குதிரை லாயங்களும் உள்ளன. சுற்றுலாப்பயணிகளைக் கவரும், பாதுகாவலர்கள் முறைமாறும் மரபார்ந்த நிகழ்ச்சி பக்கிங்ஹாம் அரண்மனையிலேயே நடைபெறுகிறது. 1990 ல், அரண்மனையின் ஒரு பகுதியைப் பொதுமக்கள் பார்வைக்குத் திறந்துவிட்டது, மரபுக்கு மாறான புரட்சிகர மாற்றமாகும். வரலாறு முற்காலத்தில் இவ்விடம் மேனர் ஆஃப் எபரி எனும் தனிப்பட்ட பண்ணை நிலமாக இருந்தது. இந்நிலம் டைபர்ன் ஆற்றால் நீர் பாய்ச்ச பெற்றது, இப்போதும் இந்த அறு அரண்மனையின் முற்றத்திற்கு அடியில் தெற்கு சாரியாக பாய்கிறது. இந்நிலம் பல உரிமையாளர்களின் கை மாறியது. பின்னர், 1531ல் எட்டாம் ஹென்ரி, புனித ஜேம்ஸ் மருத்துவமனையை ஈட்டன் கல்லூரியிடம் இருந்து பெற்ற போது, 1536ல் மேனர் ஆஃப் எபரியையும் வெஸ்ட்மினிஸ்டர் அபெவிடம் இருந்து பெற்றார். 500 வருடங்களுக்கு பிறகு இந்நிலம் திரும்ப அரச கைகளுக்கே திரும்ப வந்தது. அரச இருப்பிடம் முதலில் இவ்விடம் அரசி ஷார்லட்டின் தனிப்பட்ட இல்லமாக இருந்தது. அதுவரை புனித ஜேம்ஸ் அரண்மனையே அதிகாரப்பூர்வ அரச குடியிருப்பாக இருந்து வந்தது. 1762ல் கட்டிடத்தின் மறுவடிவமைப்பு தொடங்கப்பட்டது. 1820ல் நான்காம் ஜார்ஜ் அரியணை ஏறியவுடன் அவ்வில்லத்தினை சிறிய அரண்மனையாக மாற்ற கட்டிட வடிவமைப்பாளர் ஜான் நாஷின் உதவியுடன் சில மாற்றங்களை செய்தார். கார்ல்டனின் இல்லத்தில் இருந்து அலங்கார பொருட்கள் கொண்டு வரப்பட்டது, மீதம் ஃப்ரென்ச் புரட்சி சமயம் ஃப்ரான்சில் வாங்கப்பட்டது. வெளி முகப்பின் தோற்றம் நான்காம் ஜார்ஜின் விருப்பத்திற்கு ஏற்ப ஃப்ரென்ச் மரபு சார்ந்து கட்டப்பட்டது. மறுசீரமைப்பின் செலவு அதிகமானதுடன் 1829ல் ஜான் நாஷின் ஊதாரித்தனமான வடிவமைப்பு அவரை பக்கிங்காம் அரண்மனை வடிவமைப்பாளரில் இருந்து நீக்கியது. 1830ல் நான்காம் ஜார்ஜின் மறைவுக்கு பின்னர், அவரின் சகோதரர் நான்காம் வில்லியம் எட்வர்ட் ப்லோரை கொண்டு வேலையை முடித்தார். ஒரு கட்டத்தில் அரண்மனையை பாரளுமன்ற விடுதியாக மாற்றவும் யோசித்து இருந்தார். பக்கிங்காம் அரண்மனை இறுதியாக 1837ல் விக்டோரிய அரசியின் பதவியேற்பிற்கு பின் அரச இருப்பிடமாக மாறியது. நான்காம் வில்லியம் கட்டிட பணி முடியும் முன்னரே மறைந்து போனதால் அரசி விக்டோரியாவே பக்கிங்காம் அரண்மனையில் தங்கிய முதல் ராணி. அறைகளில் வண்ணங்களும், தங்க மூலாம் பூசல்களும் அமர்களமாகவே இருந்தாலும், ஆடம்பரம் மிக குறைவாகவே இருந்தது. 1840ல் அரசியின் திருமணத்தை தொடர்ந்து, இளவரசர் ஆல்பர்ட் அரண்மனையின் பராமரிப்பு பகுதிகள், வேலையாட்கள் மற்றும் இன்ன பிற குறைகளை சரி செய்தார். 1847ல் கணவனும், மனைவியும் பெருகும் தம் குடும்பத்திற்கு அவ்விடம் சிறிதாக தோன்றியதால் எட்வர்ட் ப்லோரைக் கொண்டு மேலும் ஒரு ஒரு பகுதி தாம்ஸ் கியுபிட்டால் கட்டப்பட்டது. அவ்விடமே பின்னர் அரச குடும்பம் முக்கியமான சந்தர்ப்பங்கள், ட்ரூப்பிங்க் தி கலர் எனும் நிகழ்ச்சிக்கு பின்னர் கூட்டத்தை சந்திக்க எற்படுத்தப் பட்ட உப்பரிகையாகும். நடனமாடும் அறையும்,பிற அறைகளும் இந்த கால கட்டதில் கட்டபட்டவையே ஆகும். இளவரசர் ஆல்பர்டின் மரணத்துக்கு முன்னர் இவ்விடம் எப்போதும் இசை நிகழ்ச்சி நடக்கும் இடமாகவும், பகட்டான விழாக்களும் நடைபெறும் இடமாகவும் இருந்தது. ஆனால் அதன் பின்னர் வருத்தம் சூழ்ந்து கொண்ட நிலையில் அரசி விண்ட்சர் கோட்டையிலேயே தன் பொழுதை கழித்ததுடன் அரண்மனை வாயிலும் பெரும்பாலும் மூடியே இருந்தது. நவீன வரலாறு 1901ல் ஏழாம் எட்வார்ட் மன்னர் அரியணை ஏறினார். பக்கிங்காம் அரண்மனையின் நடன அறை, பிரம்மாண்ட நுழைவாயில், மார்பில் அறை, பிரம்மாண்ட படிகள், கூடங்கள், வரவேற்பறை என அனைத்தயும் பெல்லெ எபொஃ எனும் பாலாடை வெள்ளை நிறமும், தங்கமுலாமும் பூசப்பட்டது, இந்நிறம் இன்றளவும் பின்பற்றப்படுகிறது. 1999ல் ராயல் கலக்ஷென் டீபார்ட்மென்ட் வெளியிட்ட புத்தகத்தில் அவ்வரண்மனை 19 பெரிய அறைகளும், 52 முக்கிய படுக்கை அறைகளும், 188 பணியாளர் படுக்கை அறைகளும், 92 அலுவலகங்களும், 78 கழிப்பறைகளையும் கொண்டுள்ளது எனக் குறிப்பிடபட்டுள்ளது. ஆனால் இது புனித பீட்டர்ஸ்பெர்க் மற்றும் சார்ஸ்கொ செலொவில் இருக்கும் ரஷிய இம்பீரியல் அரண்மனை, உரோம்மில் உள்ள பாபல் அரண்மனை, தி ராயல் பாலஸ் ஆஃப் மாட்ரிட், தி ஸ்டாக்ஹோம் அரண்மனை, வைட் ஹால் அரண்மனை ஆகியவற்றை காட்டிலும் சிறிது. ஒவ்வொரு வருடமும் சுமார் 50,000 விருந்தினர்கள் கேளிக்கை விருந்திற்கும், வரவேற்பு நிகழ்ச்சிகளுக்கும், இன்ன பிற நிகழ்ச்சிகளுக்கும் வரவேற்கப் படுகின்றனர். கார்டன் பார்ட்டி எனப்படும் விருந்து வருடத்திற்கு மூன்று முறை, கோடையிலும், ஜூலை மாதங்களிலும் நடைபெறும். பக்கிங்காம் அரண்மனையின் முன் வருடம்தோறும் நிகழும் தி சேஞ்சிங்க் ஆஃப் கார்ட்ஸ் எனும் நிகழ்ச்சி அனைத்து சுற்றுலா பயணிகளை ஈர்க்கும் ஒரு முக்கியமான நிகழ்வாகும். இந்நிகழ்ச்சி கோடையில் தினம்தோறும், பனிகாலத்தில் ஒரு நாள் விட்டு ஒரு நாளும் நடைபெறும். விண்ட்ஸர் கோட்டை எனும் அரண்மனை, பிற மன்னர் அரசின் உடைமைகளான சான்றின்காம் இல்லம், பல்மோரல் கோட்டை போல அல்லாது ப்ரிட்டிஷ் அரசுக்கு சொந்தமானது. பக்கிங்காம் அரண்மனை, விண்ட்ஸர் கோட்டை, கென்சிங்க்டன் அரண்மனை, புனித ஜேம்ஸ் அரண்மனை ஆகிய அரண்மனைகளில் உள்ள பொருட்கள் இராஜரீக நினைவுச் சின்னமாக பாதுகாக்க பட்டு வரப்படுகிறது. அவை மக்கள் பார்வைக்கு அரசியின் கலைக்கூடத்தில் வைக்கப்படுகிறது. அரண்மனையின் அறைகள் ஆகஸ்ட் மற்றும் செப்டம்பர் மாதம் 1993ல் இருந்து மக்கள் பார்வையிட திறந்து வைக்கப்படும். மே 2009ல் இராஜ குடும்பத்தின் வேண்டுகோளுக்கு இணங்க ப்ரிட்டிஷ் அரசு, அரண்மனை மேலும் 60 நாட்கள் திறந்திருக்க அனுமதி வழங்கியது மட்டுமல்லாமல், அதில் வரும் வருமானம் கொண்டு அவ்வரண்மனையின் பராமரிப்பு செலவுகளுக்கு பயன்படுத்தி கொள்ளுமாறு அனுமதியளித்தது. வெளி இணைப்புகள் Buckingham Palace, Official website of the British monarchy Directory of Buckingham Palace's rooms for virtual navigation (high and low resolution) Account of Buckingham Palace, with prints of Arlington House and Buckingham House, from Edward Walford, Old and New London, Vol 4, Chap. VI (1878) Account of the acquisition of the Manor of Ebury, from F.H.W. Sheppard (ed.), Survey of London, vol. 39, "The Grosvenor Estate in Mayfair", part 1 (1977) இவற்றையும் பார்க்கவும் வெஸ்ட்மின்ஸ்டர் அரண்மனை - 1049 தொடக்கம் 1530 வரை அரச வாசஸ்தலம் வைட்ஹோல் அரண்மனை - 1530 தொடக்கம் 1698வரை அரச வாசஸ்தலம் சென் ஜேம்ஸ் அரண்மனை - 1702 இலிருந்து 1837 வரை அரச வாசஸ்தலம் ஐக்கிய இராச்சியத்தில் உள்ள அரண்மனைகள் இலண்டனில் உள்ள கட்டிடங்கள்


ஐ.என்.எக்ஸ் மீடியா வழக்கில் காங்கிரஸ் மூத்த தலைவரும் முன்னாள் மத்திய அமைச்சருமான ப. சிதம்பரத்துக்கு ஜாமீன் வழங்கவும், சிபிஐ நீதிமன்றம் பிறப்பித்த சிறையில் அடைக்கும் உத்தரவை ரத்து செய்யவும் கோரி அவரது சார்பில் டெல்லி உயர்நீதிமன்றத்தில் இன்று மனுத்தாக்கல் செய்யப்பட்டது. 73 வயதான காங்கிரஸ் தலைவரை ஆகஸ்ட் 21 ஆம் தேதி சிபிஐ கைது செய்தது. சிதம்பரத்திற்கு இருக்கும் பலத்தினால் ஆதாரம் அழிக்கப்படும் என்று சிபிஐ அச்சம் கொண்டது. சிதம்பரம் இசட் பாதுகாப்பு பிரிவில் இருக்கும் நபர் என்பதால் திகார் சிறையில் ஒரு தனி அறையில் வைக்க நீதிமன்றம் உத்தரவு பிறப்பித்தது. கடந்த 5-ம் தேதி நடந்த விசாரணையின் பொது அமலாக்கத் துறையிடம் சரணடையத் தயாராக உள்ளதாக சிதம்பரம் தரப்பில் மற்றொரு மனு தாக்கல் செய்யப்பட்டது. அந்நிய முதலீட்டு ஊக்குவிப்பு வாரியத்தில் முறைகேடு நடந்ததாக குற்றம் சாட்டி ஐ.என்.எக்ஸ் மீடியா குழுமத்திற்கு சிதம்பரம் நிதியமைச்சராக இருந்த காலத்தில் ரூ.305 கோடி பெற்றதில் முறைகேடு நடந்துள்ளதாக குற்றம்சாட்டப்பட்டது. இது தொடர்பாக அமலாக்கத்துறை 2017 ம் ஆண்டில் பண மோசடி வழக்கு பதிவு செய்தது. 2004 முதல் 2014 வரை ஐக்கிய முற்போக்கு கூட்டணி ஆட்சியின் மத்திய உள்துறை அமைச்சராகவும் நிதியமைச்சராகவும் சிதம்பரம் இருந்தார். சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


ஹைலைட்ஸ்: - ஏப்ரல் 4ஆம் தேதி ஹாங்ஷான் மலைப்பகுதியில் கூட்டம் அளவுக்கு அதிகமாக இருந்தது. - ஷாங்காய், பீஜிங் உள்ளிட்ட நகரங்களில் மக்கள் நடமாட்டம் அதிகரித்தது. சீனாவின் ஹூபெய் மாகாணத்தில் உள்ள வுகான் நகரத்தில்தான் கொரோனா வைரஸ் பரவத் தொடங்கியது. இதனால் அந்த மாகாணத்தில் ஜனவரி 23ஆம் தேதி முதல் கடுமையான கட்டுப்பாடுகள் விதிக்கப்பட்டன. முக்கியத்துவம் வாய்ந்த இந்த நடவடிக்கைக்குப் பின்புதான் சீனாவில் புதிதாக கொரோனா வைரஸ் பாதிப்புக்குள்ளானவர்கள் எண்ணிக்கை படிப்படியாகக் குறைந்தது. அண்மையில் ஹூபெய் மாகாணத்தில் போக்குவரத்து வசதியும் இயங்கத் தொடங்கியுள்ளது. இந்நிலையில், கடந்த வார இறுதி விடுமுறை நாட்களில் நூற்றுக்கணக்கான மக்கள் சுற்றுலாத் தலங்களில் குவிந்துள்ளனர். ஏப்ரல் 4ஆம் தேதி சனிக்கிழமை ஹாங்ஷான் மலைப்பகுதியில் உள்ள பூங்காவுக்கு ஆயிரக்கணக்கில் மக்கள் முகக்கவ 00004000 சம் அணிந்தபடி வந்துள்ளனர். கொரோனாவை விட இது மிகப்பெரிய கொடூரமால இருக்கு... 30 சதவீதம் அதிகரித்துள்ள குடும்ப வன்முறை! தினசரி 20 ஆயிரம் பேருக்கு அந்த மலைப்பகுதிக்குச் செல்ல அனுமதி வழங்கப்படுகிறது. இருப்பினும் காலை 7.48 மணிக்கே அதிகபட்ச அனுமதி எண்ணிக்கை எட்டிவிட்டதாக அறிவிக்கப்பட்டது. ஷாங்காய் நகரில் பந்த் பகுதியில் உள்ள கடைகளில் கூட்டம் அலைமோதியது. நெரிசலைக் கட்டுப்படுத்தி சில ஹோட்டல்களில் முன்பதிவு செய்தால்தான் உள்ளே நுழைய முடியும் என்ற கட்டுப்பாடு விதிக்கப்பட்டது. தலைநகர் பீஜிங்கிலும் பார்க் மற்றும் பிற திறந்தவெளிகளில் மக்கள் கூட்டம் அதிகமாக இருந்தது. கிட்டத்தட்ட மூன்று மாதங்கள் பல்வேறு கட்டுப்பாடுகளுக்கு உட்பட்டிருந்த மக்கள் விடுமுறை நாட்களில் வெளியே புறப்பட்டிருக்கின்றனர். இதனிடையே சீனாவின் மூத்த தொற்று நோயியல் மருத்துவர் ஜெங் குவாங், சீனாவில் இன்னும் கொரோனா வைரஸ் பெருந்தொற்றுக்கு முடிவு ஏற்படவில்லை எனச் எச்சரித்திருக்கிறார். அமெரிக்க எண்ணெய் நிறுவனத்தை நோக்கி ராக்கெட் தாக்குதல்


source: CulturaX

text: ஆன்லைன் பைரசி குற்றங்களை தடுக்காவிடில் சாகும் வரை உண்ணாவிரதம் | Take stop the crime in Online Movie released Newstm Desk | Last Modified : 07 Jan, 2019 02:55 pm ஆன்லைன் பைரசி குற்றங்களை தடுக்க நடிவக்கை எடுக்கவில்லையெனில் சாகும் வரை உண்ணாவிரத போராட்டத்தில் ஈடுபடவோம் என ராஜா ரங்குஸ்கி மற்றும் ஒரு குப்பைக் கதை திரைப்பட தயாரிப்பாளர்கள் தெரிவித்துள்ளனர். சென்னை தியாகராய நகரில் உள்ள தயாரிப்பாளர் சங்க அலுவலகத்தில், ராஜா ரங்குஸ்கி மற்றும் ஒரு குப்பைக் கதை திரைப்பட தயாரிப்பாளர்கள் சக்தி வாசன், முகமது அஸ்லம் ஆகியோர் திரைப்பட திருட்டான ஆன்லைன் பைரசி குற்றங்களை தடுக்க நடவடிக்கை எடுக்க வேண்டும் என்பன உள்ளிட்ட பல்வேறு கோரிக்கைகள் அடங்கிய மனு அளித்தனர். பின்னர் செய்தியாளர்களிடம் பேசிய அவர்கள், "சிறு தயாரிப்பாளர்களின் வாழ்வாதாரத்தை பாதிக்கும் இணையதள திரைப்படத் திருட்டை தடுக்காமல் அலட்சியமாக செயல்பட்டு வரும் தயாரிப்பாளர் சங்கம், உடனடியாக இதில் தலையிட்டு நடவடிக்கை எடுக்காவிடில் தயாரிப்பாளர் சங்க அலுவலகம் முன்பு உள்ளிருப்பு மற்றும் சாகும் வரை உண்ணாவிரதப் போராட்டத்தில் ஈடுபடுவோம். திரைப்பட திருட்டிற்கு உடந்தையாக இருக்கும் மயிலாடுதுறை கோமதி திரையரங்கம், கரூர் கவிதாலயா திரையரங்கம் உள்ளிட்ட 9 திரையரங்குகளை தடை செய்யாவிடாமல், திரையரங்க சங்கத்தினர் அவர்களுக்கு சாதகமாக ரிட் மனு தாக்கல் செய்து உறுதுணையாக நிற்கும் பட்சத்தில், தயாரிப்பாளர் சங்க தலைவர் என்ற முறையில் விஷால் இதில் தலையிட்டு நடவடிக்கை எடுக்காமல் இருப்பது ஏன் ? பைரசி குற்றத்தை கண்டுபிடித்து விட்டதாக தயாரிப்பாளர் சங்க தலைவர் விஷால் தனது பேட்டியில் கூறிய பின்பும் அவர்களை அடையாளம் காட்டாமல் கால தாமதம் காட்டி வருவது தவறு. உடனடியாக தங்களது நான்கு முக்கிய கோரிக்கைகளுக்கு செவிசாய்த்து தயாரிப்பாளர் சங்கம் வரும் 7 நாட்களுக்குள் நடவடிக்கை எடுக்க வேண்டும் இல்லையெனில் போராட்டம் நிச்சயம்" என தெரிவித்தனர்.


source: fineweb

text: ராமேஸ்வரம்: ராமேஸ்வரம் கோயில் ராமநாத சுவாமி சன்னதி முன்புள்ள படியில் பதிப்பதற்கு, வெள்ளியிலான தகடு தயாரிக்கும் பணி, மும்முரமாக நடந்து வருகிறது. ராமேஸ்வரம் ராமநாதசுவாமி சன்னதிக்கு செல்லும், கருவறை படியில் இருந்த வெள்ளி தகடு சேதமடைந்தது. இதை, புதுப்பிக்குமாறு பக்தர்கள் கோரிக்கை விடுத்தனர். அதன்படி, கோயில் இணை ஆணையர் செல்வராஜ் முயற்சியால், சிவகங்கை மாவட்டம், சிங்கம்புணரியை சேர்ந்த சொர்ணாம்பிகா மோட்டார்ஸ் நிறுவனத்தினர், வெள்ளி தகடு அமைக்க முன்வந்தனர். பழைய வெள்ளி கதவுபடி அகற்றப்பட்டு, மூன்றரை அடி நீளம், ஒன்றரை அடி அகலத்தில், வெள்ளியிலான தகடு தயாரிக்கும் பணியில், ஸ்தபதிகள் ஈடுபட்டு வருகின்றனர். இப்பணி விரைவில் முடிந்து, சுவாமி சன்னதி முன்புள்ள படியில் இந்த தகடு பொருத்தப்பட உள்ளது என, கோயில் ஊழியர்கள் தெரிவித்தனர்.


ஹைலைட்ஸ் - Mamata Banerjee said the problem needs a "humanitarian point of view" - Ms Banerjee said they had opposed the amendments in Parliament - The Motor Vehicles (Amendment) Bill came into effect on September 1 திருத்தப்பட்ட மோட்டார் வாகனச் சட்டம் மூலம், சாலைப் போக்குவரத்து விதிமீறல்களுக்கான அபராதங்கள் பன்மடங்கு உயர்த்தப்பட்டன. இந்த புதிய விதிமுறைகள் கடந்த செப்டம்பர் 1 ஆம் தேதி அமலுக்கு வந்தன. அந்த விதிமுறையின் படியான அபராதங்கள் மேற்கு வங்கத்தில் வசூலிக்கப்படாது என்று அம்மாநில முதல்வர் மம்தா பானர்ஜி தெரிவித்துள்ளார். மத்தியில் ஆளும் பாஜக அரசு கொண்டு வந்த இந்த புதிய விதிமீறல்களை, குஜராத்தில் ஆளும் பாஜக அரசு திருத்தியுள்ளது. அந்தத் திருத்தத்தின்படி அபராதங்களின் அளவு பெருமளவு குறைக்கப்பட்டுள்ளன. இந்நிலையில் புதிய அபராத நடைமுறை குறித்து மம்தா, “சட்டத்தில் கொண்டு வரப்பட்ட திருத்தங்களை நாடாளுமன்றத்திலேயே நாங்கள் எதிர்த்தோம். பொது மக்களை அது அதிகம் பாதிக்கும். பணம் வசூலிப்பதால், இருக்கும் பிரச்னை சரியாகிவிடாது. மனிதநேய நோக்கில் நடவடிக்கை எடுக்கப்பட வேண்டும்” என்று கூறியுள்ளார். ஆனால் மத்திய அரசோ, அதிக அபராதங்கள் விதிப்பதால் நாட்டின் சாலைகள் பாதுகாப்பாக மாறும் என்று உறுதிபடி தெரிவித்து வருகிறது. குஜராத்தைத் தொடர்ந்து, காங்கிரஸ் தலைமையிலான ராஜஸ்தான் அரசும், புதிய மோட்டார் வாகனச் சட்டத்தை நடைமுறைகளை அமல் செய்வதில் சுணக்கம் காட்டி வருகிறது. கடந்த ஜூலை மாதம் இந்தச் சட்டம் நாடாளுமன்றத்தில் நிறைவேறியது. செப்டம்பர் 1-ல் அமலுக்கு வந்தது. புதிய சட்டத்தின்படி, ஹெல்மட் அணியாமல் சென்றால் 1,000 ரூபாய் அபராதம் வசூலிக்கப்படும். முன்னர் இது 100 ரூபாயாக மட்டுமே இருந்தது. வாகனம் ஓட்டும்போது செல்போன் பயன்படுத்தினால் 5,000 ரூபாய் வரை அபராதம் விதிக்கப்படும். முன்னர் இது 1,000 ரூபாயாகத்தான் இருந்தது. மது போதையில் வண்டி ஓட்டினால் 10,000 ரூபாய் அபராதம். முன்னர் இது 2,000 ரூபாயாக இருந்தது. வேகமாக வாகனம் ஓட்டினால் 1,000 முதல் 2,000 ரூபாய் வரை அபராதம் விதிக்கப்படும். சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


text: கப்பம்பெறும் குழுக்களை ஒழிப்பதற்கான படை நடவடிக்கை அடுத்த வாரம் ஆரம்பம் நாடு முழுவதும் உள்ள கப்பம் பெறும் குழுக்களை ஒழித்துக் கட்டுவதற்கான படை நடவடிக்கைகள் அடுத்த வாரம் தொடக்கம் தீவிரமாக ஆரம்பிக்கப்படவுள்ளதாக பாதுகாப்பு செயலாளர் கோத்தபாய ராஜபக்ஷ உறுதியளித்திருப்பதாக அமைச்சர் ராஜித சேனாரத்ன தெரிவித்தார். பேலியகொடை நவீன மீன் வர்த்தகக் கட்டிடத்தில் இனிமேல் கப்பக் குழுக்களுக்கு இடமில்லை. விசேட அதிரடிப்படையினரின் பாதுகாப்பு பலப்படுத்தப்பட்டுள்ளதென்றும் அமைச்சர் தெரிவித்தார் விரிவாக கொழும்பு ஹில்டன் ஹோட்டலில் நேற்று ஞாயிற்றுக்கிழமை நடைபெற்ற பேலியகொடை மீன் வர்த்தகர்கள் சங்கத்துடன் இணைந்து நடத்திய ஊடகவியலாளர் மாநாட்டில் உரையாற்றும் போதே மீன்பிடி மற்றும் நீரியல் வளத்துறை அமைச்சர் டாக்டர் ராஜித சேனாரத்ன இதனைத் தெரிவித்தார்.இங்கு அமைச்சர் மேலும் உரையாற்றுகையில்,கடவுள் கால்வைக்க வேண்டிய இடத்தில் முட்டாள்கள் கால் வைத்ததால் பேலியகொடை மீன் வர்த்தக நிலையம் திறக்கப்பட்டு இரண்டாம் நாள் சர்ச்சைகள் ஆரம்பித்தன. அப்பிரதேசத்திலுள்ள சில முக்கிய பிரமுகர்களின் பின்னணியில் கப்பக் குழுவினர் வியாபாரிகளிடமும் லொறிகள், உட்பட கூலியாட்களிடமும் கப்பம் பெற்றனர். இதனால் அங்கு சலசலப்பு ஏற்பட்டதோடு மீன்களின் விலையும் அதிகரித்தது. இது தொடர்பில் எனக்கு அறிவிக்கப்பட்டது. உடனடியாக பாதுகாப்பு செயலாளரை தொடர்பு கொண்டு விடயத்தை தெரிவித்தேன். அவர் கோபாவேசப்பட்டு வர்த்தக சந்தையில் விசேட அதிரடிப்படையினரை பாதுகாப்பில் ஈடுபடுத்தியதோடு கப்பம் பெற்ற குழுவினரும் கைது செய்யப்பட்டனர். இவர்களில் பேலியகொடை நகர சபையின் பிரதி மேயரும் இருக்கின்றார். இன்று இவர்களுக்கு அரசாங்கம் தனது செலவில் உணவு வழங்கி அரசியல் பாடத்தை கற்பிக்கின்றது. அத்தோடு கட்சி ரீதியாகவும் இவர்களுக்கு எதிரான நடவடிக்கைகள் எடுக்கப்படவுள்ளன.இனிமேல் இங்கு கப்பக்குழுக்களுக்கு இடமில்லை. பாதுகாப்பு பலப்படுத்தப்பட்டுள்ளது. எனவே, மக்கள் அச்சமின்றி அங்கு சென்று மீன்களை கொள்வனவு செய்ய முடியும். கப்பம் பெறுவதாலேயே மீன்களின் விலைகள் அதிகரித்தன. இன்று இது தடுக்கப்பட்டதும் விலைகள் குறைந்துள்ளன. நான் யாருக்கும் அஞ்சமாட்டேன். அநீதி நடந்தால் தட்டிக் கேட்பேன் பாதுகாப்பு செயலாளரின் உடனடி நடவடிக்கையால் வியாபாரிகள் உட்பட அதனோடு தொடர்புபட்ட அனைவரும் நன்மையடைந்துள்ளனர்.எனவே, பாதுகாப்பு செயலாளருக்கு விசேடமாக எமது நன்றியைக் கூற கடமைப்பட்டுள்ளோம். இதேபோன்று நாட்டிலுள்ள அனைத்துக் கப்பம் பெறும் குழுக்களையும் ஒழித்துக் கட்டுவதற்காக அடுத்த வாரம் தொடக்கம் விசேட படை நடவடிக்கைகளை ஆரம்பிக்கப் போவதாக பாதுகாப்பு செயலாளர் தெரிவித்தார். இவ்வாறான நடவடிக்கைகள் மூலமே ஜனாதிபதி மஹிந்த ராஜபக்ஷ எதிர்பார்க்கும் ஆசியாவின் ஆச்சரியமிக்க நாடாக கட்டியெழுப்ப முடியும். சாந்த ஜோன் மீன் சந்தையிலுள்ள மீன் தட்டுக்களை வியாபாரிகள் கொள்வனவு செய்து அதனை வாடகைக்கு கொடுத்து பணம் சம்பாதித்தனர். இவர்களுக்கு மீன்வாடை கூடத் தெரியாது. கஷ்டப்பட்டு மீன் வியாபாரத்தில் ஈடுபட்டோர் தினமும் கஷ்டத்திலேயே வாழ்ந்தனர். பல வருடகாலம் இவ்வாறு வியாபாரம் செய்து வந்தவர்கள் அடையாளம் காணப்பட்டு அவர்களுக்கே பேலியகொடையில் கடைகள் வழங்கப்பட்டுள்ளன. பேலியகொடை கப்பச் சம்பவத்துடன் தனக்கு தொடர்பில்லை என அமைச்சரொருவர் கூறித்திரிகிறார். நாம் அவரது பெயரை குறிப்பிடவில்லை. எனவே, அவர் அந்த நடவடிக்கையில் ஈடுபடாவிட்டால் ஏன் அது தொடர்பில் கருத்து தெரிவிக்க வேண்டும் என்றும் அமைச்சர் ராஜித சேனாரத்ன தெரிவித்தார். இந்த ஊடகவியலாளர் மாநாட்டில் மீன்பிடிக் கூட்டுத்தாபனத் தலைவர் மஹில் சேனாரத்ன, மீன்பிடி சங்க பிரதிநிதிகளான ஜயந்தகுரே, ஜயசிறி, ராஜ் பெர்னாண்டோ உட்பட பலர் கலந்துகொண்டனர்.-வீரகேசரி


text: ஒரு தகவலை அனுப்புதல் என்பது, எண்ணங்களைப் பரிமாறுதல், மனோநிலை, தகவல், சிந்தனைகள், வார்த்தை அல்லது வார்த்தை வடிவத்தில் அல்லாத தகவல் தொடர்பு ஆகியவற்றை உள்ளடக்கி இருக்கும். பார்வையாளரை அறியுங்கள் * உங்களின் பேச்சை கேட்கவிருக்கும் பார்வையாளர் பற்றி நன்கு அறிந்திருக்க வேண்டும். * திறன்வாய்ந்த பார்வையாளர்கள் எண்ணிக்கைப் பற்றிய ஒரு தோராயமான தகவலைப் பெறவும். * உங்களின் பேசு பொருள் குறித்து, பார்வையாளர்கள் கேள்வியெழுப்பி விடாமல் இருத்தல் முக்கியம். * பேச்சினூடே, பொருத்தமான நகைச்சுவையை இடம்பெற செய்தால், பார்வையாளர்களின் கவனத்தை கவர்வது எளிதாக இருக்கும். * பார்வையாளர்களின் நடவடிக்கையின் மூலமாக, நீங்கள் எந்த விதத்திலும், தொந்தரவு அடைந்துவிடக்கூடாது. * பார்வையாளர்கள், தங்களின் சந்தேகங்களைக் கேட்கும் வாய்ப்பை அவர்களுக்கு வழங்க வேண்டும். கண்களின் வழியாக பேசுதல் நீங்கள் பேசுகையில், உங்களது பார்வையாளர்களின் கண்களைப் பார்த்து பேசுவது மிகவும் சிறந்தது. ஏனெனில், இதன்மூலம் அவர்கள் உங்களை ஆர்வமுடன் கவனிக்கத் தொடங்குவர். சைகைகள் உரையாற்றும்போது, கையசைவு மற்றும் தேவையான முக பாவனைகளை வழங்க வேண்டும். அப்போதுதான், உரை சிறப்படையும். உடல் மொழி வார்த்தை ஒரு விஷயத்தை விளக்குவதை விட, உடல்மொழியானது சில சமயங்களில், நன்றாக விளக்கிவிடும். பொருத்தமற்ற உடல் மொழியானது, உங்களின் உரையையே சிதறடித்துவிடும். எனவே, சரியான உடல் மொழியை வெளிப்படுத்த பழகிக் கொள்ளுங்கள். உங்களின் பண்பு பொறுமை, கண்ணியம், நேர்மறை எண்ணம், ஏற்றுக்கொள்ளும் மனப்பான்மை போன்ற பண்புகள் உங்களின் உரையாடலில் இருப்பது மிகவும் அவசியம். அப்போதுதான், உங்களின் நன்மதிப்பு அதிகரிக்கும். சரியான வார்த்தைப் பிரயோகம் சரியான அர்த்தம் விளங்காத வார்த்தைகளைப் பிரயோகிப்பதை தவிர்க்க வேண்டும். நன்கு பரிச்சயமான வார்த்தைகளை உபயோகப்படுத்துவதன் மூலமே, உங்களின் கருத்து, எளிமையாகவும், வலுவாகவும் உரியவர்களை சென்றடையும். சிறப்பான உச்சரிப்பு வார்த்தைகளை சரியான முறையில் உச்சரிப்பது ஒரு தனிக்கலை. எங்கே அழுத்தம் கொடுக்க வேண்டும், எங்கே மிதமாக உச்சரிக்க வேண்டும் என்பதை முறையாக செய்தால், கேட்போர் கவரப்படுவர். வேகம் கேட்பவர்கள், சரியாக புரியும்படியான வேகத்தில் பேசுவது அவசியம். எங்கே, வேகத்தை லேசாக அதிகரிக்க வேண்டும் மற்றும் எங்கே, வேகத்தை லேசாக குறைக்க வேண்டும் என்பதை தெளிவாக அறிந்துகொண்டால், வெற்றி உங்களுக்கே. சத்தம் உரையாற்றும்போது, எந்தளவு சத்தத்தில் பேசினால் சரியாக இருக்கும் என்பதை அறிந்திருத்தலும் முக்கியம். பேச்சுக் கலையில், தேவையான அளவு சத்தம் என்பது ஒரு முக்கியமான அம்சம். மேற்கூறிய காரணிகளை நீங்கள் தெளிவாக கற்றுத் தேர்ந்துவிட்டால், பேச்சுக் கலையில் நீங்கள் ஒரு வல்லவராக ஜொலிப்பீர்கள்.


text: அற்ப சொற்ப சலுகைகளுக்காகத் தமிழ் மக்கள் தமது தன்மானத்தை அடகு வைக்க முடியாது உள்ளூராட்சித் தேர்தலில் வெற்றி பெற்ற 12 சபைகளுக்கும் தெரிவு செய்யப்பட்ட உறுப்பினர்களின் பதவிப்பிரமாண வைபவம் திருகோணமலையில் நேற்றுச் சனிக்கிழமை இடம்பெற்றபோது தமிழ் தேசியக் கூட் டமைப்பின் தலைவர் இரா.சம்பந்தன் தலைமையில் பதவிப்பிரமாணம் செய்து கொண்டனர் இதன்போது அவர் ஆற்றிய உரை தமிழ் மொழி பத்திரிகைகளில் வெளிவந்துள்ளன அவற்றை இங்கு தருகின்றோம். அற்ப சொற்ப சலுகைகளுக்காகத் தமிழ் மக்கள் தமது தன்மானத்தை அடகு வைக்க முடியாது.சாத்வீக வழியிலான எமது முயற்சிகள் தோல்வியடையுமானால், நாமும் மாற்று வழியைத்தான் கடைப்பிடிக்க நேரிடும். இதனை எவராலும் தடுக்கமுடியாது. தமிழ்த் தேசியக் கூட்டமைப்பின் தலைவரும் நாடாளுமன்ற உறுப்பினருமான இரா.சம்பந்தன் மேற்கண்டவாறு சூளுரைத்துள்ளார் விரிவாக தமிழ்த் தேசியக் கூட்டமைப்பு சார்பில் வடக்கு கிழக்கின் உள்ளூராட்சிச் சபைகளில் போட்டியிட்டு வெற்றி பெற்றவர்களின் பதவியேற்பு நிகழ்வு நேற்றுக்காலை திருகோணமலை நகராட்சி மன்றத்தின் சபா மண்டபத்தில் இடம் பெற்றது.இந்த நிகழ்வில் உரையாற்றிய சம்பந்தன் மேலும் தெரிவித்தவை வருமாறு: தமிழ்த் தேசியக் கூட்டமைப்புக்கு எம்மக்கள் அளித்துள்ள ஆணைக்கு மதிப்பளித்துத் தமிழ் மக்களின் சுயநிர்ணய உரிமைகளுக்கு உறுதியான தீர்வு ஒன்றைக் காண அரசு முன்வர வேண்டும். அண்டை நாடுகளில் மக்களின் ஜனநாயக உரிமைகளுக்கு மதிப்பளிக்காது, சர்வாதிகாரம் புரிந்த தலைவர்களின் நிலைமை என்ன ஆனது என்பதையும் அரசு உணர வேண்டும். தென்பகுதி மக்கள் எப்படி ஆளும்கட்சிக்கு ஆணைவழங்க உள்ளனரோ, அதேபோலதான் வடக்கு, கிழக்கு மக்கள் எமக்கு ஆணை வழங்கி உள்ளனர்.ஜனநாயக முறைப்படி தேர்தெடுக்கப்பட்ட ஓர் அரசாங்கம், அதே ஜனநாயக முறைப்படி மக்கள் பலத்தைப் பெற்ற ஒரு சமூகத்துக்கு அநீதி இழைக்கக்கூடாது. ஜனநாயகத்துக்கு மதிப்பளிக்காது சர்வாதிகாரப் போக்கில் நடந்துகொண்ட உலக நாடுகளில் மக்கள் புரட்சி வெற்றியளித்துள்ளது. இதேபோன்று, எமது மக்களின் சுயநிர்ணய உரிமைக ளுக்கும் மதிப்பளிக்க வேண்டும். அது தான் உண்மையான ஜனநாயகம். யுத்தம் முடிவுக்கு கொண்டுவரப்பட்ட பின், அரசுடன் தொடர்புகொண்டு பேச்சு மூலம் எமது மக்களின் பிரச்சினைகளுக்கு நிரந்தரமான இணக்கப்பாடு ஒன்றைக் காணத் தயாராக இருகிறோம் என்று அறிவித்தோம். இலங்கை அரசுக்கு சர்வதேச நாடுகளும் அழுத்தம் கொடுத்தன. ஆனால், அரசு செவிசாய்க்கவில்லை.பின்னர், ஜனாதிபதித் தேர்தல், நாடாளுமன்றத் தேர்தல் என்பன நடைபெற்றன. எமது அடிப்படை சுயநிர்ணய உரிமைகள் குறித்து விரிவான கருத்துக்களை நிலைப் பாட்டை மக்கள் முன் வைத்தோம். எமது கொள்கைக்கு ஒட்டுமொத்த மக்களும் ஆதரவு அளித்து எமக்கு ஆணை வழங்கி உள்ளனர்.இதன்படி, அரசுடன் பேசுகின்றோம். தனிநாடோ, தமிழீழமோ நாங்கள் கேட்கவில்லை. சிங்கள, முஸ்லிம் மக்களுடன் குரோதம் பாராட்டவும் இல்லை. யுத்தம் முடிந்து இரண்டு வருடங்கள் கழிந்து விட்டன. எம் மக்கள் இன்றும் அகதிகளாகவே வாழவேண்டிய அவலம் ஏற்பட்டுள்ளது. எங்களுடைய காணிகள் பாதுகாக்கப்பட வேண்டும்; எமது உடைமைகள் பாதுகாக்கப்பட வேண்டும்; கல்வி அபிவிருத்தி காண வேண்டும்; கலாசாரம் பாதுகாக்கப்படவேண்டும்; சுகாதார வசதிகள் பேணப்பட வேண்டும்; விவசாயிகள் தமது காணிகளில் விவசாயம் செய்ய வேண்டும்; கடற்றொழிலாளர்கள் சுதந்திரமாகத் தொழிலில் ஈடுபடப் பாதுகாப்பு வழங்கப்பட வேண்டும்.இவற்றையெல்லாம் நிர்ணயிக்கும் அதிகாரம் வேண்டும். நாம் வன்முறையை எதிர்ப்பவர்கள்; ஜனநாயகத்தை மதிப்பவர்கள். அதேசமயம், அதிகாரத்தில் இருக்கும் சிலர் அதைத் தரமாட்டோம்; இதைத் தரமாட்டோம் என்று வாய்க்கு வந்தபடி பேசுகின்றனர்.எமது நோக்கம் ஒன்று தான். மேலே கூறப்பட்ட விடயங்கள் தொடர்பாகத் தீர்மானிக்கவும் நிர்ணயிக்கவும் கூடிய உரிமை வேண்டும். இவற்றை நடைமுறைப்படுத்த வெளிநாடுகளின் உதவிகளைப் பெற்று அபிவிருத்தி செய்யும் அதிகாரம் வேண்டும். இந்த நோக்கங்களுடனேயே நாம் பேச்சில் ஈடுபட் டுள்ளோம். எமது நிலைப்பாட்டைச் சர்வதேச சமூகம் வரவேற் கின்றது.அற்பசொற்ப சலுகைகளுக்காகத் தன்மானத்தை அடைவு வைக்கமுடியாது. சாத்வீக ரீதியிலான எமது முயற்சிகள் தோல்வி அடையுமானால், நாமும் மாற்று வழியைத் தான் கடைப்பிடிக்க வேண்டும். இதனை எவராலும் தடுக்க முடியாது என்றார் சம்பந்தன். இந்த நிகழ்வில் தமிழ்த் தேசியக் கூட்டமைப்பின் செயலாளர் மாவை சேனாதிராசா, திருகோணமலை அமைப்பாளரும் முன்னாள் நாடாளுமன்ற உறுப்பினருமான துரைரட்ணசிங்கம், புளொட் தலைவர் த.சித்தார்த்தன், நாடாளுமன்ற உறுப்பினர்களான செல்வம் அடைக்கலநாதன், சுரேஷ் பிரேமச்சந்திரன் உட்படப் பலரும் உரையாற்றினர்.


கஜா புயலால் பாதிக்கப்பட்ட பகுதிகளைப் பார்க்காமலேயே அவசரம் அவசரமாக எடப்பாடி பழனிசாமி டெல்லிக்கு சென்று நிவாரண நிதி கேட்டுள்ளார் என டிடிவி தினகரன் குற்றம்சாட்டியுள்ளார். கஜா புயல் பாதிப்பு குறித்து விளக்கவும், நிவாரண பணிகளுக்கான நிதியை பெறவும், பிரதமர் நரேந்திர மோடியை டெல்லியில் உள்ள அவரது வீட்டில் இன்று காலை முதல்வர் எடப்பாடி நேரில் சென்று சந்தித்தார். இந்த சந்திப்புக்கு பின்னர் செய்தியாளர்களை சந்தித்த முதல்வர் எடப்பாடி பழனிசாமி, கஜா புயலால் தமிழகத்தின் பல மாவட்டங்கள் பாதிக்கப்பட்டுள்ளன. புயல் தாக்கிய மாவட்டங்களை பேரிடர் பாதித்த பகுதியாக அறிவிக்க கோரிக்கை வைத்துள்ளோம். இடைக்கால நிவாரணமாக ரூ.1500 கோடி உடனடியாக வழங்க கோரிக்கை வைத்துள்ளோம். நிரந்தர நிவாரணமாக ரூ.15 ஆயிரம் கோடி வழங்க வேண்டும் என கோரிக்கை வைத்து உள்ளோம் என்று கூறினார். இந்நிலையில், இதுகுறித்து அமமுக துணை பொதுச்செயலாளர் டிடிவி தினகரன் தனது டிவிட்டர் பதிவில் கூறியதாவது, கஜா புயலால் பாதிக்கப்பட்ட பகுதிகளைப் பார்க்காமலேயே அவசரம் அவசரமாக டெல்லிக்குப்போன எடப்பாடி பழனிசாமி நிவாரண நிதியாக 15,000 கோடியும், இடைக்கால நிவாரணமாக 1,500 கோடியும் கேட்டிருக்கிறார். இது போதுமானதல்ல. தஞ்சை, திருவாரூர், நாகை மாவட்டங்களின் சேத மதிப்பே 25,000 கோடியைத் தாண்டும் என்கிறார்கள். இதை மனதில் வைத்து இடைக்கால நிவாரணமாக 5,000 கோடியையாவது கேட்டிருக்க வேண்டும் என்று அவர் தெரிவித்துள்ளார். மேலும், கஜா புயலின் பாதிப்பினால் மக்கள் மிகுந்த மனஅழுத்தத்திற்கு உள்ளாகியுள்ளனர். அதுவே ஒரத்தநாடு சோழகன்குடிகாடைச் சேர்ந்த சுந்தர்ராஜன் அவர்களின் மரணத்திற்கு காரணமாக தெரிகிறது. மாவட்ட ஆட்சியர், அரசு அதிகாரிகள் உடனடியாக கிராமம் கிராமமாக சென்று மக்களை சந்தித்து உரிய நிவாரணம் படிப்படியாக கிடைக்கும் என்ற வாக்குறுதியை கூறினால் மட்டுமே மக்களை மனஅழுத்தத்திலிருந்து வெளிக்கொண்டுவர முடியும் என்றும் அவர் தெரிவித்துள்ளார். சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க 00004000 Facebook மற்றும் ட்விட்டர் Twitter ஐ பின் தொடருங்கள்.


கிணற்றில் விழுந்த தொழிலாளி பலி | Dinakaran தர்மபுரி, அக்.10: தர்மபுரி நாகரசனஅள்ளி பகுதியை சேர்ந்தவர் மாரியப்பன்(40), தொழிலாளி. இவருடைய மனைவி முருகம்மாள். இவர்களுக்கு 2மகன், ஒரு மகள் உள்ளனர். கடந்த 17ம் தேதி கிருஷ்ணாபுரம் திப்பம்பட்டி அருகே உள்ள விவசாய கிணற்றில் மாரியப்பன் தூர்வாரும் பணியில் ஈடுபட்டு கொண்டிருந்தார். அப்போது திடீரென கிணற்றினுள் மாரியப்பன் தவறி விழுந்தார். இதில் படுகாயமடைந்த மாரியப்பனை மீட்ட அங்கிருந்தவர்கள், தனியார் மருத்துவமனையில் அனுமதித்தனர். ஆனால் சிகிச்சை பலனின்றி நேற்று முன்தினம் மாரியப்பன் உயிரிழந்தார். இதுகுறித்த புகாரின் பேரில், கிருஷ்ணாபுரம் போலீசார் விசாரணை நடத்தி வருகின்றனர். × RELATED தொழிலாளிக்கு கத்திக்குத்து


இலாவர் கோர்னிலோவ் இலாவர் ஜார்ஜியெவிச் கோர்னிலோவ் (Lavr Georgiyevich Kornilov, உருசியம்: ЛaBp ГeoprиeBич KopHилoB, IPA: [ˈlavr kɐrˈnjiləf]; 18 ஆகத்து 1870–13 ஏப்ரல் 1918) முதல் உலகப் போரின் போதும் தொடர்ந்த உள்நாட்டுப் போரின் போதும் இம்பீரியல் உருசியப் படையில் புலனாய்வு அதிகாரியாகவும் ஜெனரலாகவும் பணியாற்றியவர். இவர் ஆகத்து/செப்டம்பரில் அலெக்சாண்டர் கெரென்சுகியின் இடைக்கால அரசை வலுப்படுத்த எண்ணி தோல்வியுற்ற கோர்னிலோவ் நிகழ்விற்காக பெரிதும் அறியப்படுகிறார். அரசுத் தலைவர் கெரென்சுகி போல்செவிக்குகளால் சிறைபடுத்தப் பட்டுள்ளதாக தவறாக எண்ணி இவர் நிகழ்த்திய இராணுவ நடவடிக்கையால் இராணுவப் புரட்சி நிகழ்த்தியதாக கைது செய்யப்பட்டார். இந்ந 1000 கழ்வு கெரென்சுகியின் ஆட்சியை வலுப்படுத்துவதற்கு மாற்றாக பலவீனப்படுத்தியது.[1] மேற்சான்றுகள்[தொகு] நூற்கோவை[தொகு] - Richard Pipes, The Russian Revolution (Knopf, 1990) - Orlando Figes, A People's Tragedy (Viking, 1996) - Evan Mawdsley, The Russian Civil War (Birlinn, 2008)


ஊரடங்கு உடனடியாக திரும்ப பெறப்படாது : எதிர்கட்சிகளுடனான ஆலோசனையில் பிரதமர் மோடி திட்டவட்டம் என தகவல் 2020-04-08@ 15:36:28 டெல்லி : ஊரடங்கு உடனடியாக திரும்ப பெறப்படாது என்று எதிர்க்கட்சி தலைவர்களுடனான ஆலோசனையின் போது பிரதமர் மோடி கூறியுள்ளதாக தகவல் வெளியாகியுள்ளது. *கொரோனா வைரஸ் தொற்று தீவிரமாக பரவி வந்ததை அடுத்து மார்ச் 24ம் தேதி நள்ளிரவு முதல் நாடு முழுவதும் ஊரடங்கு அமலுக்கு கொண்டு வரப்பட்டது. இந்த ஊரடங்கு ஏப்ரல் 14ம் தேதி வரை அமலில் இருக்கும். *ஆனால், நாளுக்கு நாள் கொரோனாவின் தாக்கம் அதிகரித்து வருவதால் ஊரடங்கு நீட்டிக்கப்பட வாய்ப்புள்ளதாக தகவல்கள் வெளியாகி வருகின்றன. *ஏற்கனவே கொரோனா பரவல் அதிகரித்து வருவதால் ஊரடங்கு நீட்டிக்கப்பட வேண்டும் என்று 8 மாநில அரசுகள் மத்திய அரசுக்கு கோரிக்கை வைத்துள்ளன. *அதே வேளையில் அனைத்து கல்வி நிறுவனங்களையும் மேலும் நான்கு வாரங்களுக்கு மூட மத்திய அமைச்சர்கள் குழு பரிந்துரை செய்துள்ளதாக கூறப்படுகிறது. *இந்நிலையில், நாடாளுமன்றத்தில் எம்.பி.க்களை வைத்திருக்கும் கட்சிகளின் தலைவர்கள் மற்றும் பிரதிநிதிகளுடன் பிரதமர் மோடி இன்று கொரோனா மற்றும் ஊரடங்கு தொடர்பாக வீடியோ கான்பிரன்ஸ் மூலம் ஆலோசனை நடத்தினார். *இந்த கூட்டத்தில் கலந்துகொண்ட பல்வேறு கட்சிகளின் தலைவர்கள் ஊரடங்கை அரசு நீட்டித்தால், ஆட்சேபம் இல்லை என்று தெரிவித்துள்ளனர். *மேலும், ஊரடங்கால் பாதிக்கப்படுபவர்களுக்கு அரசு கூடுதல் நிதியுதவி அளிக்க வேண்டும் என்றும் அவர்கள் வலியுறுத்தியுள்ளனர். ”ஊரடங்கு நீட்டிக்கப்பட வேண்டும்” என்று பிரதமர் மோடியும் அவர்களிடம் பேசியுள்ளார். கொரோனாவுக்கு எதிரான யுத்தம் நம்மை ஒன்றினைத்துள்ளது. *கொரோனா வந்தது முதல் வெளியேறுவது வரை நாம் போராட வேண்டியது இருக்கும் என்றும் தெரிவித்துள்ளார். *அப்போது, ஊரடங்கு உடனடியாக திரும்ப பெறப்படாது என்று தெரிவித்துள்ளதாக தகவல் வெளியாகியுள்ளது. *இதைத் தொடர்ந்து அனைத்து மாநில முதல்வர்களுடன் ஏப்ரல் 11ம் தேதி பிரதமர் நரேந்திர மோடி ஆலோசனை நடத்த உள்ளார். *முதல்வர்கள் உடனான ஆலோசனையின் போது, ஊரடங்கை நீட்டிப்பது குறித்து பிரதமர் மோடி கருத்துகளை கேட்டறிவார். *முதல்வர்கள் உடனான ஆலோசனைக்குப் பின் ஊரடங்கை நீட்டிப்பது தொடர்பாக வருகிற ஞாயிற்றுகிழமை அறிவிப்பை வெளியிடுவார் என்று எதிர்பார்க்கப்படுகிறது. மேலும் செய்திகள் தனியார் மருத்துவமனையில் பணியாற்றியவர் நெல்லூரில் கொரோனாவுக்கு டாக்டர் பலி: சிகிச்சை அளிக்க முன்வராத அரசு மருத்துவர்கள் குப்பையை அகற்றிய அமைச்சர் 81 கோடி பயனாளிகளுக்கு வழங்கலாம் 9 மாதங்களுக்கு தேவையான உணவு தானியம் கையிருப்பு: ராம்விலாஸ் பஸ்வான் தகவல் இந்தியாவில் பலி எண்ணிக்கை 273 ஆக உயர்ந்தது: பாதிப்பு 8,356 காலரா பரவியபோது மாஸ்க், கையுறை அணியாமல் வங்கதேசத்தில் சிகிச்சை அளித்தேன்: நினைவு கூர்ந்தார் தஸ்லிமா நஸ்ரீன் அகமதாபாத்தில் அதிரடி: முகக்கவசம் அணியாவிட்டால் 5,000 அபராதம், 3 ஆண்டு சிறை - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்


text: பிரபலமான அல்லது குறிப்பிடத்தக்க கட்டிடங்கள்: 1 கனடா சதுக்கம், இலண்டன், ஐக்கிய இராச்சியம் 191 பீச்ட்றீ கோபுரம், அட்லாண்டா, ஜார்ஜியா, ஐக்கிய அமெரிக்க நாடுகள் 30 சென் மேரி அக்ஸ், இலண்டன் 8 கனடா சதுக்கம், இலண்டன் அல் அக்சா மசூதி, ஜெரூசலம் அஸ்ரீலி மையம் வட்டக் கோபுரம், தெல்-அவீவ், இஸ்ரேல் அஸ்ரீலி மையம் முக்கோணக் கோபுரம், தெல்-அவீவ், இஸ்ரேல் அமெரிக்க வங்கி பிளாசா, அட்லாண்டா, ஜார்ஜியா, ஐக்கிய அமெரிக்க நாடுகள் சீன வங்கிக் கோபுரம், ஹொங்கொங் Bauhaus, Dessau, ஜெர்மனி Bayreuth Festspielhaus, Bayreuth, ஜெர்மனி Beaulieu Palace, Essex, England, ஐக்கிய இராச்சியம் பிராண்டென்பேர்க் நுழைவாயில், பெர்லின், ஜெர்மனி பிருஹதீஸ்வரர் கோவில், தஞ்சாவூர், இந்தியா பி.டி (BT) கோபுரம், இலண்டன், ஐக்கிய இராச்சியம் புக்காரெஸ்ட் Mall, புக்காரெஸ்ட், ருமேனியா பக்கிங்ஹாம் அரண்மனை, இலண்டன் புல்குக்சா, வட கியொங்சாங், வட கொரியா ககுவாஸ் (Caguas) கோபுரம், ககுவாஸ், புவேர்ட்டோ ரிக்கோ காசா மிலா (Casa Milà), பார்சிலோனா, ஸ்பெயின் Cathedral of Christ the Saviour , மாஸ்கோ, ரஷ்யா மத்திய பிளாசா (Central), ஹொங்கொங் செண்டர் பொயிண்ட் (Centre Point), இலண்டன் கிறிஸ்லெர் கட்டிடம், நியூயார்க் நகரம், நியூயார்க் மாநிலம், ஐக்கிய அமெரிக்க நாடுகள் பெருநகர் நுழைவாயில், ராமத்-கன், இஸ்ரேல் கொலோன் தேவாலயம், கொலோன், ஜெர்மனி கொலோன் நாடக அரங்கு (Cologne Theater), புவெனஸ் அயர்ஸ், ஆர்ஜெண்டீனா கொலோசியம், ரோம், இத்தாலி கொமேர்ஸ்பாங்க் கோபுரம், பிராங்க்பர்ட், ஜெர்மனி கொன்செர்ட்கெபவ், ஆம்ஸ்டர்டம், நெதர்லாந்து கிறிஸ்டல் மாளிகை, இலண்டன், ஐக்கிய இராச்சியம் சி.என் கோபுரம் (C.N. Tower), டொரான்டோ, ஒண்டாரியோ, கனடா டி.ஜி வங்கி கட்டிடம் (D.G. Bank Building), பெர்லின், ஜெர்மனி பாறைக் குவிமாடம், ஜெருசலெம், இஸ்ரேல் டொங்லின் கோவில், ஜியாங்ஷி, மக்கள் சீனக் குடியரசு டுபாய் லாண்ட், துபாய், ஐக்கிய அரபு அமீரகம் ஈபெல் கோபுரம், பாரிஸ், பிரான்ஸ் எமிரேட்ஸ் கோபுரங்கள், துபாய், ஐக்கிய அரபு அமீரகம் எம்பயர் ஸ்டேட் கட்டிடம், நியூயார்க் நகரம், நியூயார்க் மாநிலம், ஐக்கிய அமெரிக்க நாடுகள் எல் எஸ்கோரியல், ஸ்பெயின் பிளடிரோன் கட்டிடம் (Flatiron), நியூயார்க் நகரம், நியூயார்க் மாநிலம், ஐக்கிய அமெரிக்க நாடுகள் குளோப் நாடக அரங்கு (Globe Theatre), இலண்டன், ஐக்கிய இராச்சியம் பெரிய பிரமிட், கிஸா, எகிப்து குகென்ஹெயிம் அருங்காட்சியகம், பில்போ, ஸ்பெயின் ஹபிட்டாற் '67 (Habitat '67), மொன்றியல், கியூபெக், கனடா ஹேகியா சோபியா, இஸ்தான்புல், துருக்கி ஹெயின்சா (Haeinsa), வட கியொங்சாங், வட கொரியா ஜோன் ஹன்கொக் கட்டிடம், சிகாகோ, இலினொய்ஸ், ஐக்கிய அமெரிக்க நாடுகள் ஹிமேஜி கோட்டை (Himeji castle), Hyogo prefecture, ஜப்பான், ஜப்பான் ஹிரோஷிமா சமாதான நினைவகம், ஹிரோஷிமா, ஜப்பான் ஹொலிவூட் மாளிகை, எடின்பரோ, ஐக்கிய இராச்சியம் ஹோப்வெல் செண்டர், ஹொங்கொங் ஜெபெர்சன் வளைவு (Arch), சாந். லூயிஸ், மிசூரி, ஐக்கிய அமெரிக்க நாடுகள் ஜெபெர்சன் நினைவகம், வாஷிங்டன், டி. சி, ஐக்கிய அமெரிக்க நாடுகள் ஜே.பி. மோர்கன் சேஸ் கோபுரம், ஹியூஸ்டன், டெக்சஸ், ஐக்கிய அமெரிக்க நாடுகள் காபா, மக்கா, சவுதி அரேபியா பீசாவின் சாய்ந்த கோபுரம், பீசா, இத்தாலி லீன்ஸ்டர் ஹவுஸ், டப்லின், அயர்லாந்து அலெக்ஸாண்ட்ரியா கலங்கரை விளக்கம், அலெக்ஸாண்ட்ரியா, எகிப்து Madeleine, Église de la, பாரிஸ், பிரான்ஸ் மால் ஆஃப் அமெரிக்கா (Mall of America), புளூமிங்டன், மினசோட்டா, ஐக்கிய அமெரிக்க நாடுகள் மேரி-ரெனி-து-மாந்தே தேவாலயம் (Marie-Reine-du-Monde Cathedral), மொன்றியல், கியூபெக், கனடா மிலான் மத்திய நிலையம், மிலான், இத்தாலி இத்வோமோ தி மிலானோ (Duomo di Milano), மிலான், இத்தாலி மில்லெனியம் டோம், இலண்டன், ஐக்கிய இராச்சியம் நொட்ரே-டேம் டி மொன்ரியல் பசிலிக்கா, மொன்றியல், கியூபெக், கனடா நொட்ரே-டேம் டி பாரிஸ், பாரிஸ், பிரான்ஸ் ஓர்சன்மிச்சேல், புளோரன்ஸ், இத்தாலி பான் அம் கட்டிடம், நியூயார்க் நகரம், நியூயார்க் மாநிலம், ஐக்கிய அமெரிக்க நாடுகள் பார்த்தினன், பாரிஸ், பிரான்ஸ் பாரிஸ் ஒபேரா (பலைஸ் கார்னியர்), பாரிஸ், பிரான்ஸ் பார்த்தினன், ஏதென்ஸ், கிரீஸ் பெண்டகன், ஆர்லிங்டன், வெர்ஜீனியா, ஐக்கிய அமெரிக்கா பெட்ரோனாஸ் கோபுரங்கள், கோலாலம்பூர், மலேசியா பிளாஸா லாஸ் அமெரிக்காஸ், சான் ஜுவான், பியூட்டோரிக்கோ பிறாடோ நூதனசாலை, மாட்ரிட், ஸ்பெயின் புரொமெனேட் II, அட்லாண்டா, ஜார்ஜியா, ஐக்கிய அமெரிக்க நாடுகள் றீச்ஸ்டயிக் கட்டிடம் (Reichstag Building), பெர்லின், ஜேர்மனி ரிலையண்ட் அஸ்ட்ரோடோம், ஹூஸ்டன், டெக்சஸ், ஐக்கிய அமெரிக்கா ரொபர்ட்டோ கிளெமண்ட் கொலிசியம், பியூட்டோரிக்கோ ரோயல் ஒப்பேரா ஹவுஸ், இலண்டன், ஐக்கிய இராச்சியம் ரியூக்யொங் ஹோட்டல், பியொங்யாங், வட கொரியா சக்ராதா பமிலியா (Sagrada Família), பார்சிலோனா, ஸ்பெயின் Sainte-Chapelle, பாரிஸ், பிரான்ஸ் சென். ஜோசப் டியு மொண்ட்-ரோயல், மொண்ட்ரியல் சாந்தா மரியா நொவெல்லா, புளோரன்ஸ் ஷலோம் மெயர் கோபுரம், தெல்-அவிவ், இஸ்ரேல் ஷெரட்டன் சிட்டி கோபுரம், ரமாத்-கன், இஸ்ரேல் சொலமன் ஆர். குகனீம் நூதனசாலை, நியூயார்க் நகரம், நியூயார்க் மாநிலம், ஐக்கிய அமெரிக்க நாடுகள் சென் போல்ஸ் பேராலயம், இலண்டன், ஐக்கிய இராச்சியம் புனித பீட்டர் தேவாலயம் (St.Peters Basillica), ரோம், இத்தாலி லா ஸ்காலா அரங்கம், மிலான், இத்தாலி ஷௌன்ப்ர்ண் அரண்மனை (Schönbrunn Palace), ஆஸ்திரியா சியேர்ஸ் கோபுரம், சிகாகோ, இலினொய்ஸ், ஐக்கிய அமெரிக்கா ஸ்கை டோம், டொரான்டோ, ஒண்டாரியோ, கனடா சிங்கர் கட்டிடம், நியூயார்க் நகரம், நியூயார்க் மாநிலம், ஐக்கிய அமெரிக்க நாடுகள் சிமித் கோபுரம், சியாடில், வொஷிங்டன், ஐக்கிய அமெரிக்க நாடுகள் சொன்குவாங்சா, தெற்கு ஜோல்லா, தென் கொரியா சௌத்டேல், எடினா, மினசோட்டா, ஐக்கிய அமெரிக்கா விண்வெளி ஊசி (Space Needle), சியாட்டில், வொஷிங்டன், ஐக்கிய அமெரிக்கா ஸ்டீபன்ஸ்டம் (Stephansdom), வியன்னா கோடை அரண்மனை, பீஜிங், மக்கள் சீனக் குடியரசு சண்ட்ரஸ்ட் பிளாஸா, அட்லாண்டா, ஜார்ஜியா, ஐக்கிய அமெரிக்க நாடுகள் சிட்னி ஒப்பேரா மாளிகை, சிட்னி, அவுஸ்திரேலியா தாய்ப்பே 101, தாய்ப்பே, தாய்வான் தாஜ் மஹால், ஆக்ரா, இந்தியா டி & சி கோபுரம், Kaohsiung, தாய்வான் தெல்-அவிவ் மத்திய பேருந்து நிலையம், தெல்-அவிவ், இஸ்ரேல் சுவர்க்கக் கோவில், பீஜிங், மக்கள் சீனக் குடியரசு டோக்கியோ கோபுரம், டோக்கியோ, ஜப்பான் கோபுரம் 42, இலண்டன், ஐக்கிய இராச்சியம் ட்ரான்ஸ் அமெரிக்கா பிரமிட், சான் பிரான்சிஸ்கோ, கலிபோர்னியா, ஐக்கிய அமெரிக்கா ட்ரிபியூன் கோபுரம், சிகாகோ, இலினொய்ஸ், ஐக்கிய அமெரிக்கா ஐக்கிய நாடுகள் தலைமையகம், நியூயார்க் நகரம், நியூயார்க் மாநிலம், ஐக்கிய அமெரிக்க நாடுகள் யூ.எஸ். வங்கி கோபுரம், லாஸ் ஏஞ்சல்ஸ், கலிபோர்னியா, ஐக்கிய அமெரிக்கா வெர்செயிலஸ் அரண்மனை, வெர்செயிலஸ், பிரான்ஸ் வில்லா சவோய், பொய்சி-சர்-சீனே, பிரான்ஸ் மேற்கு எட்மண்டன் அங்காடி, எட்மண்டன், அல்பேர்ட்டா, கனடா வெஸ்டின் பீச்ட்ரீ பிளாஸா, அட்லாண்டா, ஜார்ஜியா, ஐக்கிய அமெரிக்க நாடுகள் வெஸ்ட்மின்ஸ்டர் அபே, இலண்டன், ஐக்கிய இராச்சியம் வெஸ்ட்மின்ஸ்டர் அரண்மனை, இலண்டன் வெள்ளை மாளிகை, வாஷிங்டன், டி.சி., ஐக்கிய அமெரிக்கா வின்செஸ்டர் மர்ம மாளிகை, சான் ஜோஸ், கலிபோர்னியா, ஐக்கிய அமெரிக்கா குளிர்கால அரண்மனை, சென். பீட்டர்ஸ்பர்க், ரஷ்யா வூல்வேர்த் கட்டிடம், நியூயார்க் நகரம், நியூயார்க் மாநிலம், ஐக்கிய அமெரிக்க நாடுகள் உலக வர்த்தக மையம், நியூயார்க் நகரம், நியூயார்க் மாநிலம், ஐக்கிய அமெரிக்க நாடுகள் ரிக்லே கட்டிடம், சிகாகோ, இலினொய்ஸ், ஐக்கிய அமெரிக்க நாடுகள் இவற்றையும் பார்க்கவும் ஐக்கிய அமெரிக்காவிலுள்ள 50 உயரமான கட்டிடங்கள். Amphitheatre நீர்காவி (Aqueduct) கட்டிடக்கலை பெருநகர் நுழைவாயில் பதுகாப்புச் சுவர் List of abbeys and priories List of basilicas பாலங்களின் பட்டியல் இந்துக் கோவில்களின் பட்டியல் பௌத்த கோவில்களின் பட்டியல் கட்டிட வகைகளின் பட்டியல் List of castles பேராலயங்களின் பட்டியல் (Cathedrals) அணைக்கட்டுகளின் பட்டியல் பிரபல தொல்பொருளியற் களங்களின் பட்டியல் பிரபல களங்களின் பட்டியல் (sites) வரலாற்றுச் சிறப்புமிக்க வீடுகளின் பட்டியல் கலங்கரை விளக்கங்களின் பட்டியல் வானளாவிகளின் பட்டியல் (skyscrapers) உலகின் உயரமான அமைப்புகளின் பட்டியல் சுவர்களின் பட்டியல் Opera house அரண்மனைகள் அங்காடித் தொகுதி இலண்டனின் உயரமான கட்டிடங்கள் வெற்றி வளைவுகள் (Triumphal arch) உலக பாரம்பரியக் களங்கள் கட்டிடக்கலை


text: சீனாவை சிறிலங்காவிடம் இருந்து ஓரம்கட்ட முடியுமா? Thursday 3rd of September 2015 09:58:00 AM இந்தியா தனது நலன்களை பராமரித்துக் கொள்வதுடன் கொழும்புடன் தொடர்ந்தும் உறவைப் பேணுவதையும் இதன் மீது தான் செல்வாக்குச் செலுத்துவதையும் உறுதிப்படுத்திக் கொள்ள வேண்டிய நிலையிலிருக்கும் அதேவேளையில், சீனாவிடமிருந்து சிறிலங்காவை ஓரங்கட்டுவதில [மேலும் செய்திகளை வாசிக்க] குற்றங்கள் மற்றும் இனப்படுகொலைக்கான சர்வதேச விசாரணை கோரி (NDP ) வெளியிட்ட அறிக்கை Thursday 3rd of September 2015 02:05:19 PM புதிய ஜனநாயகக் கட்சியின் (NDP) வெளியுறவு விவகார விமர்சகர் பால் தேவார் (Paul Dewar) கூறுகையில் “ஒரு NDP அரசாங்கம் இலங்கையின் உள்நாட்டு யுத்தத்தின் போது இழைக்கப்பட்ட யுத்தக் குற்றங்கள், மனித குலத்திற்கு எதிரான குற்றங்கள் மற்றும் இனப்படுகொலை குறித்த குற்றச்சĬ [மேலும் செய்திகளை வாசிக்க] புதுடெல்லியில் மோடியைச் சந்திக்கிறார் சந்திரிகா Thursday 3rd of September 2015 10:01:22 AM சிறிலங்காவின் முன்னாள் ஆட்சியாளர் மகிந்த ராஜபக்சவை தேர்தல்களில் தோற்கடிப்பதில் முக்கிய பங்காற்றியவரான முன்னாள் அதிபர் சந்திரிகா குமாரதுங்க, இந்தியப் பிரதமர் நரேந்திர மோடியை சந்தித்துப் பேச்சு நடத்தவுள்ளார். போர்க்குற்ற விசாரணை குறித்த கனடாவின் நிலைப்பாடு – வரைவைப் பொறுத்தே ஆதரவு Thursday 3rd of September 2015 10:01:47 AM சிறிலங்காவில் இடம்பெற்ற போர்க்குற்றங்கள் தொடர்பாக, உள்நாட்டு விசாரணைக்கு ஆதரவாக, ஜெனிவாவில் அமெரிக்கா கொண்டு வர உத்தேசித்துள்ள தீர்மானத்தை ஆதரிப்பதா இல்லையா என்று, அந்த தீர்மானம் சமர்ப்பிக்கப்பட்ட பின்னரே முடிவெடுக்கப்படும் என்று கனடா அறி [மேலும் செய்திகளை வாசிக்க] சிறிலங்கா பாதுகாப்பு செயலருடன், இந்தியாவின் பிரதி தேசிய பாதுகாப்பு ஆலோசகர் பேச்சு Thursday 3rd of September 2015 10:01:13 AM இந்தியாவின் பிரதி தேசிய பாதுகாப்பு ஆலோசகர் கலாநிதி அர்விந்த் குப்தா, சிறிலங்கா பாதுகாப்புச் செயலர் பி.எம்.யூ.டி.பஸ்நாயக்கவைச் சந்தித்துப் பேச்சு நடத்தியுள்ளார். யாழ்ப்பாணத்தில் கி.பி.அரவிந்தன் அவர்களின் நினைவுப் பகிர்வு நிகழ்வு Thursday 3rd of September 2015 10:01:57 AM ஈழவிடுதலைப் போராட்ட முன்னோடிகளில் ஒருவரும், பிரபல எழுத்தாளரும், ‘புதினப்பலகை’ நிறுவக ஆசிரியருமான- மறைந்த கி.பி. அரவிந்தன் ( பிரான்சிஸ், சுந்தர்) அவர்களின் நினைவுப் பகிர்வு நிகழ்வு, யாழ்ப்பாணம் திருமறைக் கலாமன்றத்தில் நடைபெறவுள்ளது.


அமெரிக்காவை அழிக்கிறது கொரோனா ஒரே நாளில் 1,500 பேர் பலி: உலகில் இதுவரை எங்கும் நடக்காத பயங்கரம் ,..நியூயார்க்கில் 2 நிமிடத்துக்கு ஒருவர் சாவு 2020-04-05@ 02:33:32 வாஷிங்டன்: உலகில் இதுவரை இல்லாத அளவுக்கு அமெரிக்காவில் கொரோனா வைரசால் ஒரேநாளில் 1,480 பேர் பலியாகி இருப்பது அதிர்ச்சியை ஏற்படுத்தி உள்ளது. நியூயார்க்கில் 2 நிமிடங்களுக்கு ஒருவர் இறக்கின்றனர். அமெரிக்காவில் கடந்த ஒரு வாரமாக கொரானோ வைரஸ் அதிகளவில் பாதிப்பை ஏற்படுத்தி வருகிறது. இதில் உச்சகட்டமாக நேற்று முன்தினம் ஒரே நாளில் 1,480 பேர் பலியாகி உள்ளனர். சீனாவில் இந்த வைரஸ் தொடங்கியதில் இருந்து இதுவரை எந்த நாட்டிலும் ஒரே நாளில் இவ்வளவு பலி ஏற்பட்டதில்லை. அதே போல், ஒரே நாளில் புதிதாக 32,000 பேருக்கு வைரஸ் தொற்று கண்டறியப்பட்டுள்ளது. இதனால், அமெரிக்கா முழுவதுமே மக்கள் பீதியில் உறைந்துள்ளனர். அங்கு மொத்த பாதிப்பு எண்ணிக்கை 3 லட்சத்தை நெருங்கிக் கொண்டிருக்கிறது. நேற்று காலை நிலவரப்படி 2 லட்சத்து 78,458 பேர் பாதிக்கப்பட்டுள்ளனர். 7,159 பேர் இறந்துள்ளனர். இன்னும் சுமார் 6,000 பேரின் நிலை கவலைக்கிடமாக உள்ளது. இதில் அதிகம் பாதிக்கப்பட்டது நியூயார்க் மாகாணம்தான். அங்கு மட்டுமே ஒரு லட்சம் பேர் பாதிக்கப்பட்டுள்ளனர். பலி எண்ணிக்கை 3 ஆயிரமாக அதிகரித்துள்ளது. நேற்று முன்தினம் அதிகபட்சமாக 595 பேர் இறந்துள்ளனர். இந்த மாகாணத்தில் 2 நிமிடங்களுக்கு ஒருவர் உயிரிழந்து வருவதாக புள்ளி விவரங்கள் தெரிவிக்கின்றன. இது குறித்து பத்திரிகையாளர்கள் சந்திப்பில் பேசிய நியூயார்க் மேயர் ஆன்ட்ரு கியுமோ, ‘‘இந்த நெருக்கடி நிலையிலிருந்து மீள எங்களுக்கு உதவிகள் வேண்டும். கடந்த 3 நாளில் பலி எண்ணிக்கை 2 மடங்காகி உள்ளது. மருத்துவ பணியாளர்களுக்கு தேவையான முகக் கவசம், உடல் முழுவதையும் மூடும் ஆடைகள் பற்றாக்குறை உள்ளது. வென்டிலேட்டரும் அதிகளவில் தேவைப்படுகிறது. என்னால் முடிந்த அனைத்தையும் செய்து விட்டேன். ஆனாலும், மக்கள் மடிவதைப் பார்த்துக் கொண்டிருக்க மாட்டேன்,’’ என்றார். இதற்காக, தனது மாகாணத்திற்குள் வென்டிலேட்டர் உள்ளிட்ட மருத்துவ உபகரணங்கள் தேவைப்படாத மருத்துவமனை மற்றும் நிறுவனங்களிடமிருந்து அவற்றை அரசு வாங்கிக் கொள்ளும் நிர்வாக உத்தரவில் கியுமோ கையெழுத்திட்டுள்ளார். இதற்கிடையே, கொரோனா தடுப்பு பணியில் ராணுவத்தை இன்னும் அதிகளவில் ஈடுபடுத்த இருப்பதாக அதிபர் டிரம்ப் கூறி உள்ளார். கொரோனா நோயாளிகளுக்கு மலேரியாவுக்கு தரப்படும் ஹைட்ரோகுளோரோகுயின் மருந்து நல்ல பலன் அளிப்பதாகவும், அது தொடர்பான சோதனைகள் தீவிரப்படுத்தப்பட்டு உள்ளதாகவும் டிரம்ப் கூறினார். மாஸ்க் அணிய மாட்டேன்: அடம்பிடிக்கிறார் டிரம்ப் கொரோனா வைரஸ் அறிகுறி இருப்பவர்கள், வைரஸ் தொற்று இருப்பவர்களை கவனித்துக் கொள்பவர்கள் மட்டுமே முகக் கவசம் அணிந்தால் போதும் என உலக சுகாதார நிறுவனம் கூறியிருந்தது. தற்போது, உலகம் முழுவதும் வைரஸ் தீவிரம் அடைந்துள்ளதால், கவனக்குறைவால் ஏற்படும் வைரஸ் பரவலை தடுக்க வெளியில் வரும் அனைவருமே முகக் கவசம் அல்லது கைக்குட்டையை பயன்படுத்த வேண்டுமென ஆய்வு முடிவுகள் கூறுகின்றன. அமெரிக்காவிலும் அனைவரும் முகக் கவசம் அணிய வேண்டுமென அந்நாட்டின் கொரோனா வைரஸ் தடுப்பு மையமும் புதிய உத்தரவு பிறப்பித்துள்ளது. அதிபர் டிரம்ப்பும் இந்த வேண்டுகோளை விடுத்துள்ளார். ஆனால், அவர் மட்டும் அணிய மறுத்து வருகிறார். ‘என்னை சந்திக்க வருபவர்களை முகக் கவசத்தோடு வரவேற்க என்னால் முடியாது. புதிய மருத்துவ வழிகாட்டுதல்கள் பரிந்துரைத்தாலும், நான் முகக் கவசம் அணிய மாட்டேன்,’ என்று அவர் கூறியுள்ளார். இரட்டை கோபுரத்தைமுந்தியது கொரோனா அமெரிக்க வரலாற்றில் கடந்த 2001 செப்டம்பர் 11ம் தேதி நடந்த நியூயார்க் இரட்டை கோபுர தீவிரவாத தாக்குதலே மிகக் கோரமான சம்பவமாக இருந்தது. அத்தாக்குதலில் 2,977 பேர் பலியாகினர். 25,000 பேர் பாதிக்கப்பட்டனர். இந்த எண்ணிக்கையை கொரோனா மிஞ்சி விட்டது. நியூயார்க் நகரை ஒட்டுமொத்தமாக ஆட்கொண்டுள்ள கொரோனா, அம்மாகாணத்தில் மட்டுமே இதுவரை 1 லட்சம் பேரை பாதித்து, 3,218 பேரை பலி கொண்டுள்ளது குறிப்பிடத்தக்கது. இத்தாலியை முந்தியது ஸ்பெயின் உலகம் முழுவதும் கொரோனாவால் பாதிக்கப்பட்டோர் எண்ணிக்கை 11 லட்சத்தை தாண்டி விட்டது. இதில், 2.78 லட்சம் பேருடன் அமெரிக்கா முதலிடத்தில் உள்ளது. இந்நிலையில், ஸ்பெயின் 1 லட்சத்து 25 பேருடன் பாதிக்கப்பட்டோர் பட்டியலில் இத்தாலியை முந்தி 2வது இடத்தை நேற்று பிடித்தது. ஸ்பெயினில் நேற்று ஒரே நாளில் 806 பேர் பலியாயினர். அங்கு மொத்த பலி எண்ணிக்கை 11,744 ஆக உள்ளது. பலி எண்ணிக்கை இத்தாலி 14,681 பேருடன் தொடர்ந்து முதலிடத்தில் உள்ளது. தற்போது இத்தாலி, ஸ்பெயின், அமெரிக்காவுடன் பிரான்சிலும் பலி எண்ணிக்கை அதிகரிக்க தொடங்கி உள்ளது. நேற்று முன்தினம் ஒரே நாளில் பிரான்சில் 1,120 பேர் பலியாகினர். அங்கு மொத்த பலி 6,507 ஆக அதிகரித்துள்ளது. இங்கிலாந்தில் பலி 3,605 ஆக அதிகரித்துள்ளது. திட்டமிட்டபடி நவம்பரில் அதிபர் தேர்தல் அமெரிக்காவில் புதிய அதிபரை தேர்ந்தெடுப்பதற்கான பொதுத் தேர்தல் வரும் நவம்பரில் நடத்தப்படலாம் என எதிர்பார்க்கப்படுகிறது. தற்போது கொரோனா வைரஸ் பரவுவதால், இம்முறை தேர்தலில் தபாலில் ஓட்டு போதும் வசதி கொண்டு வரப்படுமா என அங்கு விவாதம் நடந்து வருகிறது. இது குறித்து அதிபர் டிரம்ப் அளித்த பேட்டியில், ‘‘தபாலில் ஓட்டு போடுவது பல முறைகேடுகளுக்கு வழிவகுக்கும். வாக்காளர் அடையாள அட்டையுடன் வாக்களித்தால் மட்டுமே நேர்மையான தேர்தலை நடத்த முடியும்,’’ என்றார். மேலும், திட்டமிட்டப்படி நவம்பர் 3ம் தேதி பொதுத்தேர்தல் நிச்சயம் நடக்கும் என்றும் அவர் நம்பிக்கை தெரிவித்துள்ளார். Tags:அமெரிக்கா கொரோனா 1 500 பேர் பலி மேலும் செய்திகள் கொரோனா பலி எண்ணிக்கையில் இத்தாலியை முந்தியது அமெரிக்கா: இதுவரை 20,597 பேர் உயிரிழப்பு வுகான் வைரஸ் ஆய்வகத்துக்கு 30 கோடி நிதியுதவி சொந்த பணத்தில் அமெரிக்கா சூனியம்?: கொரோனா பரவிய மர்மத்தில் புதிய ஆதாரங்கள் பல நூற்றாண்டு பாரம்பரியத்தை உடைத்து தனி அறையில் கேமரா முன் போப் பிரான்சிஸ் ஈஸ்டர் உரை: கொரோனாவால் பாதித்த மக்களுக்காக பிரார்த்தனை போரிஸ் ஜான்சன் டிஸ்சார்ஜ் கொரோனா போதாதுன்னு இன்னொன்னா.... பீதியில் உறைந்திருக்கும் அமெரிக்க மக்கள் கொரோனாவால் பாதிக்கப்பட்ட இங்கிலாந்து பிரதமர் டிஸ்சார்ஜ்; போரிஸ் வீடு திரும்பினாலும் பணிகளை தற்போது தொடர வேண்டாம் என மருத்துவர்கள் அறிவுறுத்தல் - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்


text: கிரேக்க நாடகாசிரியர் ஹோமர் அவர்கள் எழுதிய ஒடிசி பற்றிய சுருக்க வரைவு. - முனைவர் ர. தாரணி- 02 ஏப்ரல் 2017 மிக நீண்ட பயணத்தின் பல்வேறு பரிணாமங்கள் என்பதே ஒடிசி என்ற வார்த்தையின் பொருள். காலத்தால் அழியா கிரேக்க காவியமான ஹோமரின் ஒடிசி, காப்பிய நாயகனான யூலிஸிஸ் என்ற மாபெரும் கிரேக்க வீரனின் ஒரு நெடுந்தூர பயணத்தை விவரிக்கும் விதமாக அமைந்துள்ளது. கி. மு எட்டாம் நூற்றாண்டில் எழுதப்பெற்ற ஒடிசி ஹோமரின் முந்தய காப்பியமான இலியட் என்ற புத்தகத்தின் தொடராக அமைகிறது. இலியட் காப்பியத்தில் கிரேக்கர்களும், டிராய் மக்களுக்கும் நடந்த ட்ரோஜன் போர் மற்றும் அதன் முடிவு பற்றி விவரிப்பதாக உள்ளது. எனினும், அதன் தொடர்ச்சிக்காப்பியமான ஒடிஸியில் கதாநாயகன் யூலிஸிஸ் ( இன்னொரு பெயர் ஒடிஸிஸ்) மேற்கொள்ளும் தீரம் நிறைந்த பயணங்களை எடுத்துரைப்பதாக உள்ளது. ட்ரோஜன் போரில் மிகுந்த துணிவுடன் பங்கு பெற்று தன் கிரேக்க நாட்டுக்கு மாபெரும் வெற்றிக்கனியை ஈட்டித்தரும் யூலிஸிஸ், தன் தாயகமான இதாகாவுக்கு செல்லும் வழியில் பத்து வருடங்களாக மேற்கொள்ளும் பயண சாகசங்கள் நிறைந்த காப்பியம் என்ற வகையில் ஒடிசி புதுமைக்காப்பியமாக படைக்கப்பட்டு உள்ளது. தன் சகாக்களுடன் தாயகம் நோக்கி புறப்படும் யூலிஸிஸ் பல்வேறு விதமான விசித்திர அனுபவங்கள் நிறைந்த நெடும்பயணம் மேற்கொள்ளுகிறான். டிராய் நகரத்தில் இருந்து பன்னிரண்டு கப்பல்களில் தன் குழுவினருடன் புறப்படும் யூலிஸிஸ் சிறு தூரம் அலைக்கடலில் கடந்த பின் ஒரு சிறிய நிலப்பரப்பை காண்கிறான். சிகானீஸ் எனப்படும் அந்நிலப்பரப்புவாசிகள் இந்த குழுவினரை பார்த்து பக்கத்தில் உள்ள மலைகளை நோக்கி ஓடி தப்பிவிட, யூலிஸிஸ் தன் குழுவினருடன் அந்த நிலப்பரப்பில் இறங்கி அங்குள்ள பொருட்களை சூறையாடி தன் கப்பல்களை நிரப்புவதுடன், நல்ல உணவு மற்றும் வைன் முதலியவற்றை ருசி பார்த்து அனுபவிக்கின்றான், நீராக வழிந்து ஓடும் வைன் ருசியில் மதி மயங்கி அந்த நிலப்பரப்பில் போதையில் உறங்கும் அவர்களை, நள்ளிரவில் எதிர்பாரா விதமாக சிகானீஸ் தங்களின் கொடூரமான நண்பர்களுடன் வந்து கொலைத் தாக்குதல் நடத்தி துரத்தி அடிக்கிறார்கள். நிலைகுலையும் யூலிஸிஸ் மற்றும் அவனது சகாக்கள் கப்பல்களை நோக்கி பின்வாங்கி தப்பிக்க முனைகிறார்கள். எனினும், அவர்கள் தரப்பில் அதிக சேதம் விளைகிறது. மிகுந்த தீரம் கொண்ட பல கிரேக்க வீரர்கள் மரணிக்கிறார்கள். தப்பிக்கும் யூலிஸிஸ் தன் சகாவான யூரிலோகாஸ் மீது மிகுந்த சினம் கொண்டு யுத்தம் செய்கிறான். அவர்கள் இருவரும் சக வீரர்களால் தடுக்கப்படுவதால் மீண்டும் அமைதி நிலவுகிறது. தெற்கு நோக்கி வட்டமிடும் கப்பல்கள், சற்றும் எதிர்பாராவிதமாய் ஏற்படும் சூறாவளிக்காற்றின் சுழற்சியால் இழுத்து செல்லப்பட்டு, லோட்டஸ் ஈட்டர்ஸ் (தாமரை உண்ணிகள்) என்னும் தீவில் கரை சேர்கிறார்கள். தீவை சுற்றிப்பார்க்கும் யூலிஸிஸ் தன் சகாக்கள் அங்குள்ள மக்களிடம் அங்கு விளையும் தாமரை என்னும் உணவை உண்பதை காண்கிறான். அந்த தாமரை மலர்கள் போதை நிறைந்த வஸ்துக்கள் உள்ளதாக இருப்பதால், அதை உண்ணும் வீரர்கள் அதன் வசிய சக்தியில் மயங்கி தங்கள் சுற்றம் வீடு மனை மற்றும் மக்கள் அனைத்தையும் மறந்து அந்த தீவின் போதை நிறைந்த வஸ்துக்களிலேயே வாழ விழைகிறார்கள். நிலைமையின் தீவிரம் அறியும் யூலிஸிஸ் தன் மற்ற நண்பர்களுடன் தாமரை உணவில் மதி மயங்கி உள்ள வீரர்களை குண்டுக்கட்டாக தூக்கி கப்பலுக்கு எடுத்து வருகிறான். அதன் பின் சில நாட்கள் பயணம் செய்யும் நிலையில், அவர்கள் ஒரு விசித்திரமான ஓர் இடம் காண்கிறார்கள். அந்த இடத்தில் மிக பிரமாண்டமான ஒரு குகையின் முகத்துவாரத்தையும் பார்க்கிறார்கள். அதன் உள்ளே செல்லும் அவர்கள் அங்கே காணப்படும் ஆடுகளை வெட்டித் தம் பசியாறுகிறார்கள். துரதிஷ்டவசமாக, அந்த ஆடுகள் பாலிபீமஸ் என்ற கொடூர அரக்கனுக்குச் சொந்தமானவை என்பது அவர்களுக்கு தெரியாமல் போகிறது. கடும் கோபம் கொள்ளும் அரக்கன் யூலிசிஸின் இரண்டு சகாக்களின் தலையை குகை சுவற்றில் மோதி இறக்க செய்கிறான். மேலும் மற்ற அனைவரையும் அந்த குகையில் அடைத்து வைக்கிறான். யூலிஸிஸ் தன் சமயோசித புத்தியினால் கடைசியில் அந்த அரக்கனை கொண்டு தன் சகாக்களை அங்கிருந்து தப்ப வைத்து மீண்டும் தங்கள் கப்பலை அடைகிறான். அடுத்து அவர்கள் கப்பல் சென்று சேரும் இடம் காற்றின் கடவுளான ஏஓலிஸ் வசிப்பிடம். ஏஓலிஸ் தன் பரிசாக ஒரு பை நிறைய காற்றை அளித்து அதனை சாமர்த்தியமாக பிரயோகித்து யூலிசிஸின் சொந்த பூமியான இத்தாக்கா செல்ல வரம் அளிக்கிறார். ஆனால், கப்பலில் யூலிஸிஸ் உறங்கும் சமயம், அவனது சக வீரர்கள் ஆர்வக்கோளாறில் அந்த பையை திறந்து விட, கடும் புயல் காற்று ஏற்பட்டு மீண்டும் யூலிஸிஸ் ஏஓலிஸ் வசம் வந்து சேர நேர்கிறது. சினம் கொண்ட ஏஓலிஸ் மீண்டும் யூலிசிஸ்க்கு உதவ மறுக்கிறார். மனம் நொந்த யூலிஸிஸ் தன் விதியை சபித்த படி கடலில் மீண்டும் பயணம் மேற்கொள்ளுகிறான், நரமாமிசம் உண்ணும் அரக்கர்கள், மாய வலை விரிக்கும் மோகினி என யூலிஸிஸ் சந்திக்கும் விசித்திரங்களின் பட்டியல் நீளுகிறது. இறந்து பாதாள உலகம் வசிக்கும் தன் தாயையும் அவன் சந்திக்க நேரும் விந்தையும் நிகழ்கிறது. பாடல்கள் மூலம் வசியம் செய்யும் மாயப்பெண், ஆறு தலையுடன் காணப்படும் நாகம் என கடக்கும் யூலிஸிஸ், ஒரு கட்டத்தில் தன் கப்பல் முழுதும் பழுதடைந்துவிட, காலிப்சோ என்ற கடல் கன்னியுடன்ஏழு ஆண்டுகள் குடித்தனம் நடத்துகிறான். ஒரு வழியாக புது கப்பலை உருவாக்கி பின் தாயகம் திரும்புகிறான். முதன் முதலாக தன் குல வாரிசான தன் மகன் டெலிமாக்கஸ் என்னும் பதினைந்து வயது சிறுவனையும், மனைவி பெனிலோபியையும் பார்த்து பூரிப்படைகிறான். டிராய் வெற்றியை தொடர்ந்து மாவீரனாக தாய்நாடு திரும்பும் யூலிசிஸின் போக்கை அவன் பயணம் மாற்றுகிறது.பயணங்கள் யூலிசிஸ்க்கு கற்று கொடுத்த பாடங்கள் ஏராளம். தன் பாதையில் சந்தித்த ஆபத்துகள் யூலிஸிஸை சிறந்த சாகசக்காரனாக மாற்றியது என்பதில் ஐயம் இல்லை. யூலிசிஸின் பயணங்கள் மூலம் அவன் மிக சிறந்த மதி நுட்பத்தை அடைவதுடன், மற்ற மனிதர்களை எடை போட்டு தரம் பிரிப்பதிலும் தேர்ந்தவனாகிறான். தன் சகாக்களுக்கு நேரும் பல ஆபத்துக்களை தன் வீரத்தால், விவேகத்தால் தவிர்த்து தன் பயணத்தை தொடர முற்படுகிறான். பயணம் கொடுத்த அனுபவத்தின் காரணமாக நாட்டில் இருக்க விரும்பாமல், யூலிஸிஸ் தன் மகன் டெலிமாக்கஸ்க்கு முடி சூட்டிய பின் தன் நாடு துறந்து, இலக்கற்ற குறிக்கோளுடன் கடலின் மீது மேற்கு நோக்கி மீண்டும் ஒரு நெடிய புறப்பாடு மேற்கொள்ளுகிறான். - - முனைவர் ஆர்.தாரணி- - இந்த மின்-அஞ்சல் முகவரி spambots இடமிருந்து பாதுகாக்கப்படுகிறது. இதைப் பார்ப்பதற்குத் தாங்கள் JavaScript-ஐ இயலுமைப்படுத்த வேண்டும்.


text: திருநெல்வேலி:மாநில அளவிலான திறனாய்வு தேர்வில் கடையம் பள்ளி மாணவர் தங்கப் பதக்கம் பெற்று சாதனை படைத்தார். சென்னை வேலம்மாள் கல்வி நிறுவனம் சார்பில் மாநில அளவிலான அறிவியல் திறனாய்வு தேர்வு நடந்தது. இதில் தமிழகம் முழுவதிலும் இருந்து ஒரு லட்சத்து 11 ஆயிரம் பள்ளி மாணவ, மாணவிகள் பங்கேற்றனர். மாநில அளவிலான இத்தேர்வில் கடையம் ஆதர்ஷ் வித்யாலயா மெட்ரிக் பள்ளி 5ம் வகுப்பு மாணவர் நன்னன் மூன்றாம் நிலை தேர்வில் வெற்றி பெற்று தங்கப் பதக்கத்தை தட்டி சென்றார். சென்னை முத்துராமலிங்கம் சார்பில் வழங்கப்பட்ட தங்கப் பதக்கத்தை, மாணவர் நன்னனிடம் இங்கிலாந்து டாக்டர் ரோசன்னா யங்கர் மற்றும் அலிசியா பாலி வழங்கி கவுரவித்தனர். சாதனை படைத்த மாணவன் நன்னனை, பள்ளி முதல்வர் பிரேமா பாராட்டினார். இதில் சமூக ஆர்வலர் திருமாறன் உட்பட பலர் கலந்து கொண்டனர்.


text: மகாபாரதம் பாரதத்தின் இரண்டு இதிகாசங்களுள் ஒன்றாகும். மற்றது இராமாயணம் ஆகும். வியாச முனிவர் சொல்ல விநாயகர் எழுதியதாக மகாபாரதம் கூறுகிறது. இது சமசுகிருதத்தில் இயற்றப்பட்டுள்ளது. இந்தியத் துணைக்கண்டப் பண்பாட்டைப் பொறுத்தவரை மிகவும் முக்கியத்துவம் வாய்ந்த இந்த இதிகாசம் இந்து சமயத்தின் முக்கியமான நூல்களில் ஒன்று. அறம், பொருள், இன்பம், வீடுபேறு என்னும் மனிதனுடைய நால்வகை நோக்கங்களையும், சமூகத்துடனும், உலகத்துடனும் தனிப்பட்டவருக்கு உரிய உறவுகளையும், பழவினைகள் பற்றியும் இது விளக்க முற்படுகின்றது. இது 74,000க்கு மேற்பட்ட பாடல் அடிகளையும், நீளமான உரைநடைப் பத்திகளையும் கொண்டு விளங்கும் இந்த ஆக்கத்தில் 18 இலட்சம் சொற்கள் காணப்படுகின்றன. இதனால் இது உலகின் மிக நீண்ட இதிகாசங்களில் ஒன்றாகக் கருதப்படுகிறது. இது இலியட், ஒடிசி ஆகிய இரண்டு இதிகாசங்களும் சேர்ந்த அளவிலும் 10 மடங்கு பெரியது. தாந்தே எழுதிய தெய்வீக நகைச்சுவை (Divine Comedy) என்னும் நூலிலும் ஐந்து மடங்கும், இராமாயணத்திலும் நான்கு மடங்கும் இது நீளமானது. நவீன இந்து சமயத்தின் முக்கிய நூல்களிலொன்றான பகவத் கீதையும் இந்த இதிகாசத்தின் ஒரு பகுதியே. பாண்டு, திருதராட்டிரன் என்னும் இரு சகோதரர்களின் பிள்ளைகளிடையே இடம் பெற்ற பெரிய போரை மையமாக வைத்து உருவாக்கப்பட்டதே இந்தக் காப்பியமாகும். இதனைத் தமிழில் "வில்லிபாரதம்" என்ற இலக்கியமாகப் படைத்தவர் வில்லிபுத்தூரார் ஆவார். பாரதியார் மகாபாரதத்தின் ஒரு பகுதியை பாஞ்சாலி சபதம் எனும் பெயரில் இயற்றினார். வியாசர் விருந்து என்ற பெயரில் இராசகோபாலாச்சாரி அவர்கள் மகாபாரதத்தினை உரைநடையாக இயற்றியுள்ளார். தோற்றம் இதன் முற்பட்ட பகுதிகள் வேதகாலத்தின் இறுதிப் பகுதியைச் (கிமு 5ஆம் நூற்றாண்டு) சேர்ந்தவையாக இருக்கலாம் எனக் கருதப்படுகின்றது. கிபி நான்காம் நூற்றாண்டில் தொடங்கிய குப்தர் காலத்தில் இது இதன் முழு வடிவத்தைப் பெற்றிருக்கலாம் எனவும் கூறப்படுகின்றது. நீண்ட காலமாகப் படிப்படியாக வளர்ச்சியடைந்தே இது இதன் முழு நீளத்தை அடைந்ததாகச் சொல்கிறார்கள். முறையான பாரதம் எனக் கூறப்படும் இதன் மூலப் பகுதி 24,000 அடிகளைக் கொண்டது என மகாபாரதத்திலேயே அடையாளம் காணப்பட்டுள்ளது. வியாசரால் இயற்றப்பட்ட பாரதத்தின் மூலப் பகுதி 8,000 அடிகளைக் கொண்டிருந்தது என மகாபாரதத்தின் ஆதி பருவம் கூறுகிறது இது செயம் என அழைக்கப்பட்டுள்ளது. பின்னர் வைசம்பாயனரால் ஓதப்பட்டபோது இது 24,000 அடிகளைக் கொண்டிருந்தது. உக்கிராஸ்ராவ சௌதி ஓதியபடி இது 90,000 அடிகளை உடையதாக இருந்தது. இவ்விதிகாசத்தை எழுதியவராக மரபுவழியாக நம்பப்படும் வியாசர் இதில் ஒரு கதை மாந்தராகவும் உள்ளார். வியாசரின் வேண்டுகோளுக்கு இணங்கி, அவர் பாடல்களைச் சொல்ல, இந்துக் கடவுளான பிள்ளையாரே ஏட்டில் எழுதினார் என மகாபாரதத்தின் முதல் பகுதியில் கூறப்பட்டுள்ளது. இடையில் நிறுத்தாமல் தொடர்ச்சியாகப் பாடல்களைச் சொல்லிவரவேண்டும் எனப் பிள்ளையார் நிபந்தனை விதித்தாராம். வியாசரும் எழுதுமுன் தன் பாடல் வரிகளைப் பிள்ளையார் புரிந்து கொண்டு எழுதினால் அந் நிபந்தனைக்கு உடன்படுவதாகக் கூறினாராம். "மகாபாரதம்" என்னும் நூல் தலைப்பு, "பரத வம்சத்தின் பெருங்கதை" என்னும் பொருள் தருவது. தொடக்கத்தில் இது, 24,000 அடிகளைக் கொண்டிருந்தபோது அது வெறுமனே "பாரதம்" எனப்பட்டது. பின்னர் இது மேலும் விரிவடைந்தபோது "மகாபாரதம்" என அழைக்கப்பட்டது. உள்ளடக்கப் பரப்பு இது, குருச்சேத்திரப் போர் எனப்படும், பாண்டவர்களுக்கும், கௌரவர்களுக்கும் இடையிலான பெரும் போரை மையப்படுத்திய கதையாக இருந்தபோதிலும், இதில், பிரம்மம், ஆன்மா என்பன தொடர்பானமெய்யியல் உள்ளடக்கங்களும் பெருமளவில் உள்ளன. பகவத் கீதை, மனித வாழ்வின் நால்வகை நோக்கங்கள் தொடர்பான விளக்கங்கள் போன்றவை இவற்றுள் அடக்கம். மகாபாரதம் எல்லாவற்றையும் தன்னுள் அடக்கியிருப்பதாகக் கூறுகிறது. இதன் முதலாம் பர்வம், "இதில் காணப்படுபவை வேறிடங்களிலும் காணப்படலாம். இதில் காணப்படாதவை வேறெங்கும் காணப்படா" என்கிறது. இவ்விதிகாசத்தினுள் அடங்கியுள்ள முக்கிய ஆக்கங்களும் கதைகளும் கீழே பட்டியலிடப்படுகின்றன. பகவத் கீதை: பகவத் கீதை, மகாபாரதத்தின் ஆறாவது பர்வமான பீசுமபர்வத்தில் அடங்கியுள்ளது. குருச்சேத்திரப் போரின் தொடக்கத்தில், அப்போர் தேவைதானா என அருச்சுனனுக்கு ஏற்பட்ட ஐயத்தையும், தொய்வையும் நீக்குவதற்காகக் கண்ணன் கூறிய அறிவுரைகளை உள்ளடக்கியது இது. விதுர நீதி: இது ஐந்தாம் பருவமான உத்யோக பருவத்தில் வருகிறது. திருதராட்டிரனுக்கு, விதுரன் ஓர் இரவு முழுவதும், மனிதன் எப்படி இருக்க வேண்டும்; எப்படி இருக்கக் கூடாது; என்னென்ன செய்ய வேண்டும்; என்னென்ன செய்யக் கூடாது என்கிற வாழ்வியல் நீதிநெறிகளை விளக்கிக் கூறும் பகுதி இது. நளன், தமயந்தி கதை: இதிகாசத்தின் மூன்றாம் பர்வமான ஆரண்யகபர்வத்தில் காணப்படுகின்றது. இது நளன் என்னும் அரசனும், தமயந்தி என்னும் இளவரசியும் காதலித்து மணம்புரிந்து கொள்வதையும், பின்னர் நளன் சனியால் பிடிக்கப்பட்டு நாடிழந்து பல ஆண்டுகள் அல்லலுற்று மீண்டும் இழந்த அரசுரிமையைப் பெறுவதையும் கூறும் கதை. இராமாயணத்தின் சுருக்கம்: மூன்றாம் பர்வமான ஆரண்யகபர்வத்தில் உள்ளது. மேலும் தேவயானி – கசன், யயாதி, நகுசன், சாரங்கக் குஞ்சுகளின் கதை, அகத்தியரின் கதை, யவக்ரீவன் கதை, தருமவியாதன் என்னும் கசாப்புக் கடைக்காரனின் கதை, சத்தியவான் சாவித்திரி கதை, துசுயந்தன் – சகுந்தலை கதை, நளாயினி கதை, அரிச்சந்திரன், கந்த பெருமான், பரசுராமர் மற்றும் கலைக்கோட்டு முனிவர் வரலாறுகள் என்று பலவும் ஆரண்யக பருவத்தில் உள்ளன. ஒவ்வொன்றும் ஒரு வித வாழ்வியல் நீதி அல்லது நியதியை மையப்படுத்திய அற்புதக் கதைகள் ஆகும். இவை தம்மளவில் தனி ஆக்கங்களாகவும் கருதப்படத் தக்கவை. வரலாறும் அமைப்பும் இவ்விதிகாசம் கதைக்குள் கதை சொல்லும் அமைப்பை உடையது. இவ்வமைப்பு, பழங்கால இந்தியாவின் ஆக்கங்களில் பரவலாகக் காணப்படுவதாகும். வியாசரால் எழுதப்பட்ட இது பின்னர் பல ஆண்டுகளுக்குப் பின்னர் அவருடைய சீடரான வைசம்பாயனர் என்பவரால், அருச்சுனனின் கொள்ளுப்பேரனான சனமேசயன் என்னும் அரசனுக்குச் சொல்லப்பட்டது. இது மேலும் பல ஆண்டுகள் கடந்த பின்னர் கதைசொல்லியான உக்கிரசிரவசு என்பவரால் நைமிசாரண்யம் எனும் காட்டில் வாழும் முனிவர்கள் குழுவொன்றுக்குச் சொல்லப்பட்டது. மகாபாரதத்தின் பல்வேறு பகுதிகளின் காலத்தை அறிந்துகொள்ளும் முயற்சியில் பல அறிஞர்கள் நீண்ட காலத்தைச் செலவு செய்துள்ளனர். 20 ஆம் நூற்றாண்டின் இந்தியவிலாளர் பலர், இது குழப்பமாகவும், ஒழுங்கற்ற முறையிலும் அமைந்துள்ளதாகக் கூறுகின்றனர். மகாபாரதம் தொடர்பான மிக முற்பட்ட குறிப்புக்கள், கிமு நான்காம் நூற்றாண்டைச் சேர்ந்ததாகக் கருதப்படும் பாணினியின் அட்டாத்தியாயி என்னும் இலக்கண நூலிலும், அசுவலாயன கிருகசூத்திரம் என்னும் நூலிலும் காணப்படுகின்றன. இதனை அடிப்படையாகக் கொண்டு 24,000 அடிகளுடன் கூடிய பாரதமும், விரிவாக்கப்பட்ட மகாபாரதத்தின் தொடக்க வடிவங்களும், கிமு நான்காம் நூற்றாண்டளவில் இருந்திருக்கக்கூடும் என அறிஞர்கள் கூறுகின்றனர். இதன், 8,800 அடிகளைக் கொண்ட மூல வடிவம் கிமு 9-8 நூற்றாண்டுகளிலேயே தோன்றியிருக்கக் கூடும் என்பது சிலரது கருத்து. வியாச பாரதத்தின் அமைப்பு மொத்தம் 18 பெரும் பருவங்கள் கொண்ட வியாச பாரதம் நான்கு பாகங்களாக பிரிக்கப்பட்டுள்ளது. ஆத்ய பஞ்சகம்: ஆதி, சபா, ஆர்ண்ய, விராட மற்றும் உத்யோக ஆகிய 5 பர்வங்கள் யுத்த பஞ்சகம்: பீசும, துரோண, கர்ண, சல்ய மற்றும் செளப்திக ஆகிய போர் நிகழ்ச்சிகளை விவரிக்கும் 5 பர்வங்கள் சாந்தி த்ரையம்: சுதிரீ, சாந்தி மற்றும் அனுசாசன் ஆகிய அமைதி திரும்பியதை விவரிக்கும் 3 பர்வங்கள் அந்த்ய பஞ்சகம்: அசுவமேதிக, ஆச்ரமவாஸிக, மெளசல, மகாப்ரசுதானிக மற்றும் சுவர்க்காரோகண ஆகிய இறுதி நிகழ்ச்சிகளை விவரிக்கும் 5 பர்வங்கள் 18 பர்வங்கள் மகாபாரதத்தின் 18 பர்வங்கள் பின்வருமாறு: ஆதி பருவம்: 19 துணைப் பருவங்களைக் (1-19) கொண்டது. நைமிசக் காட்டில் முனிவர்களுக்கு சௌதி மகாபாரதத்தைச் சொல்லியது பற்றியும், வைசம்பாயனரால் முன்னர் இக்கதை சனமேசயனுக்குச் சொல்லப்பட்டது பற்றியும் இப் பருவத்தில் விளக்கப்படுகிறது. பரத இனத்தின் வரலாறு பற்றி விளக்கமாகக் கூறும் இப்பருவம், பிருகு இனத்தின் வரலாற்றையும் கூறுகிறது. குரு இளவரசர்களின் பிறப்பு, அவர்களது இளமைக்காலம் என்பனவும் இப் பருவத்தில் எடுத்தாளப்படுகின்றன. சபா பருவம்: 20 – 28 வரையான 9 துணைப் பருவங்கள் இதில் உள்ளன. இந்திரப்பிரஸ்தத்தில் மயன் மாளிகை அமைத்தல், அரண்மனை வாழ்க்கை, தருமன் இராசசூய யாகம் செய்தல் என்பன இப் பருவத்தில் சொல்லப்படுகின்றன. அத்துடன், தருமன் சூதுவிளையாட்டில் ஈடுபட்டு இறுதியில் நாடிழந்து காட்டில் வாழச் செல்வதும் இப் பருவத்தில் அடங்குகின்றன. ஆரண்யக பருவம்: 29 – 44 வரையான 16 துணைப் பருவங்கள் இதில் அடங்குகின்றன. இது பாண்டவர்களின் 12 ஆண்டுக்காலக் காட்டு வாழ்க்கை பற்றிய விபரங்களைத் தருகிறது. விராட பருவம்: 45 – 48 வரையான 4 துணைப் பருவங்களைக் கொண்ட இப் பருவம், பாண்டவர்கள், மறைந்து விராட நாட்டில் வாழ்ந்த ஓராண்டு கால நிகழ்வுகளைக் கூறுவது. உத்யோக பருவம்: 49 – 59 வரையான 11 துணைப் பருவங்களைக் கொண்டது இது. கௌரவர்களுக்கும் பாண்டவர்களுக்கும் இடையே அமைதி ஏற்படுத்த எடுத்த முயற்சிகளையும், அம்முயற்சிகள் தோல்வியுற்ற பின்னர் இடம்பெற்ற போருக்கான நடவடிக்கைகள் பற்றியும் எடுத்தாள்கிறது. பீசும பருவம்: இது 60 – 64 வரையான 5 துணைப் பர்வங்களைக் கொண்டுள்ளது. இப்பருவத்தில் தான் பகவத் கீதை கிருட்டிணரால் அருச்சுனனுக்கு அருளப்பட்டது. பீசுமர் கௌரவர்களின் தளபதியாக இருந்து நடத்திய போரின் முதற்பகுதியையும், அவர் அம்புப் படுக்கையில் விழுவதையும் இது விவரிக்கிறது. துரோண பருவம்: 65 – 72 வரையான 8 துணைப் பர்வங்களில், துரோணரின் தலைமையில் போர் தொடர்வதை இப் பர்வம் விவரிக்கின்றது. போரைப் பொறுத்தவரை இதுவே முக்கியமான பர்வமாகும். இரு பக்கங்களையும் சேர்ந்த பெரிய வீரர்கள் பலர் இப் பர்வத்தின் முடிவில் இறந்துவிடுகின்றனர். கர்ண பருவம்: 73 ஆம் துணைப் பர்வத்தை மட்டும் கொண்ட இப் பர்வத்தில் கர்ணனைத் தளபதியாகக் கொண்டு போர் தொடர்வது விவரிக்கப்படுகின்றது. சல்லிய பருவம்: 74 – 77 வரையான 4 துணைப் பர்வங்களைக் கொண்டுள்ளது. சல்லியனைத் தளபதியாகக் கொண்டு இடம் பெற்ற இறுதிநாள் போர் இப் பர்வத்தில் கூறப்படுகின்றது. இதில் சரசுவதி நதிக்கரையில் பலராமனின் யாத்திரையையும், போரில் துரியோதனனுக்கும், வீமனுக்கும் இடையில் நடைபெற்ற இறுதிப் போரும் விளக்கப்படுகின்றது. வீமன் தனது கதாயுதத்தால் துரியோதனனின் தொடையில் அடித்து அவனைக் கொன்றான். சௌப்திக பருவம்: 78 – 80 வரையான 3 துணைப் பர்வங்களை இது அடக்குகிறது. அசுவத்தாமனும், கிருபனும், கிருதவர்மனும், போரில் எஞ்சிய பாண்டவப் படைகளில் பலரை அவர்கள் தூக்கத்தில் இருந்தபோது கொன்றது பற்றி இப் பர்வத்தில் கூறப்பட்டுள்ளது. பாண்டவர் பக்கத்தில் எழுவரும், கௌரவர் பக்கத்தில் மூவரும் மட்டுமே போரின் இறுதியில் எஞ்சினர். சுதிரீ பருவம்: 81 – 85 வரையான 5 துணைப் பர்வங்கள் இதில் அடங்குகின்றன. இப் பர்வத்தில் காந்தாரி, குந்தி முதலிய குரு மற்றும் பாண்டவர் பக்கங்களைச் சேர்ந்த பெண்கள் துயரப் படுவது கூறப்படுகின்றது. சாந்தி பருவம்: 86 – 88 வரையான மூன்று துணைப் பர்வங்களை அடக்கியது இப் பர்வம். அத்தினாபுரத்தின் அரசனாகத் தருமருக்கு முடிசூட்டுவதும், புதிய அரசனுக்கு சமூகம், பொருளியல், அரசியல் ஆகியவை தொடர்பில் பீசுமர் வழங்கிய அறிவுரைகளும் இப் பர்வத்தில் அடங்கியுள்ளன. மகாபாரதத்தின் மிகவும் நீளமான பர்வம் இது. அனுசாசன பருவம்: 89, 90 ஆகிய இரண்டு துணைப் பர்வங்களை அடக்கியது. பீசுமரின் இறுதி அறிவுரைகள். அசுவமேத பருவம்: தருமர் அசுவமேத யாகம் செய்வதையும், அருச்சுனன் உலகைக் கைப்பற்றுவதையும் இது உள்ளடக்குகிறது. கண்ணனால் அருச்சுனனுக்குச் சொல்லப்பட்ட கீதையும் இதில் அடங்குகிறது. ஆசிரமவாசிக பருவம்: 93 – 95 வரையான 3 துணைப் பர்வங்கள் இதில் உள்ளன. திருதராட்டிரன், காந்தாரி, குந்திமற்றும் விதுரன் ஆகியோர் இமயமலையில் வனப்பிரசுதம் ஆச்சிரமத்தில் வாழ்ந்தபோது காட்டுத் தீக்கு இரையானது இப் பர்வத்தில் கூறப்படுகின்றது. மௌசல பருவம்: 96 ஆவது துணைப் பர்வம். யாதவர்கள் தங்களுக்குள் நிகழ்த்திய சண்டையில் அவர்கள் அழிந்துபோனதை இப் பர்வம் கூறுகிறது. மகாபிரசுதானிக பருவம்: 97 ஆவது பர்வம்: தருமரும் அவரது உடன்பிறந்தோரும் நாடு முழுதும் பயணம் செய்து இறுதியில் இமயமலைக்குச் சென்றது, அங்கே தருமர் தவிர்த்த ஏனையோர் இறந்து வீழ்வது ஆகிய நிகழ்ச்சிகள் இப் பர்வத்தில் இடம்பெறுகின்றன. சுவர்க்க ஆரோகன பருவம்: 98 ஆவது துணைப் பர்வம். தருமரின் இறுதிப் பரீட்சையும், பாண்டவர்கள் சுவர்க்கம் செல்வதும் இதில் சொல்லப்படுகின்றன. 99, 100 ஆகிய துணைப் பருவங்களை உள்ளடக்கிய அரிவம்ச பருவம் எனப்படும் பருவம் முற் கூறிய 18 பர்வங்களுள் அடங்குவதில்லை. இதில் முன் பர்வங்களில் கூறப்படாத, கண்ணனின் வாழ்க்கை நிகழ்வுகள் கூறப்படுகின்றன. வரலாற்றுச் சூழல் வரலாற்று நோக்கில் குருச்சேத்திரப் போர் பற்றித் தெளிவு இல்லை. இப்படி ஒரு போர் நிகழ்ந்திருப்பின் அது கிமு 10 ஆம் நூற்றாண்டளவில் இரும்புக் காலத்தில் நடைபெற்று இருக்கலாம் எனக் கருதப்படுகின்றது. கிமு 1200 – 800 காலப்பகுதியில், குரு இராச்சியம் அரசியல் அதிகார மையமாக இருந்திருக்கலாம். இக்காலத்தில் இடம்பெற்ற வம்சம் சார்ந்த பிணக்கு ஒன்று தொடக்ககால பாரதம் எழுதுவதற்குத் தூண்டுகோலாக இருந்திருக்கக் கூடும். புராண இலக்கியங்கள் மகாபாரதத்துடன் தொடர்புடைய மரபுகளின் பட்டியல்களைத் தருகின்றன. தொல்வானியல் முறைகளைப் பயன்படுத்தி நிகழ்வுகளின் காலத்தைக் கணிக்க எடுத்த முயற்சிகள் போர்க் காலத்தை கிமு நான்காம் ஆயிரவாண்டு முதல் கிமு இரண்டாவது ஆயிரவாண்டின் நடுப்பகுதிவரை குறிக்கின்றன.ஆனாலும் இதில் தவறு இருக்கலாம் என்ற சந்தேகமும் உள்ளது ஆரியர்களின் காலம் கி.மு 1300 க்கு பிறகே வருவதாலும் ,அதற்கு பிறகே நடந்திருக்க வேண்டும் என்று நம்பப்படுகிறது. கதைச் சுருக்கம் மகாபாரதத்தின் அடிப்படைக் கதை குரு குலத்தவரால் ஆளப்பட்டு வந்த அத்தினாபுரத்தின் ஆட்சி உரிமை குறித்து பாண்டவர்களுக்கும், கௌரவர்களுக்கும் இடையே உண்டான பிணக்கு ஆகும். திருதராட்டிரன் மற்றும் பாண்டு ஆகிய சகோதரர்களின் வழிவந்தவர்களான கௌரவர்களுக்கும், பாண்டவர்களுக்கும் இடையிலேயே இப் பிணக்கு நிகழ்ந்தது. கௌரவர்களே இவர்களுள் மூத்த மரபினராக இருந்தாலும், கௌரவர்களில் மூத்தோனாகிய துரியோதனன், பாண்டவர்களில் மூத்தோனாகிய தருமனிலும் இளையவனாக இருந்தான். இதனால் துரியோதனன், தருமன் இருவருமே ஆட்சியுரிமையை வேண்டி நின்றனர். இப்பிணக்கு இறுதியில் குருச்சேத்திரப் போராக வெடித்தது. இதில் பாண்டவர்களுக்கு வெற்றி கிடைத்தது. இப்போர் உறவுமுறை, நட்பு போன்றவை தொடர்பான சிக்கலான நிலைமைகளை ஏற்படுத்தியது. மகாபாரதம் கர்ணனின் இறப்புடனும் தொடர்ந்த அவருடைய மரபின் முடிவுடனும், பாண்டவர்கள் சுவர்க்கம் செல்வதுடனும் நிறைவடைகிறது. அத்துடன் இதன் முடிவுடன் கலியுகம் தொடங்குகிறது. தமிழில் மகாபாரதம் பாரதம் பாடிய பெருந்தேவனார் எட்டுத்தொகை நூல்கள் தொகுக்கப்பட்ட காலத்தில் பாரதத்தை தமிழ்ப்படுத்தினார். இவரின் காலமும் உறுதியாகத் தெரியவில்லை. இவர் தமிழ் மொழிப்படுத்திய பாரதமும் கிடைக்கவில்லை. பின்னர் தொண்டைமண்டலத்து திருமுனைப்பாடி நாட்டு சனியூரைச் சேர்ந்த வில்லிப்புத்தூரார் தனது புரவலரான வக்கபாகை வரபதியாட்கொண்டான் வேண்டிக்கொண்டதற்கு இணங்க பாரதத்தைப் பாடினார். வில்லிப்புத்தூரார் இயற்றிய பாரதத்தில் பத்துப் பருவங்களே (மொத்தப்பாடல்கள் 4350) இருக்கின்றன. மகாபாரதத்தின் பதினெட்டாம் நாள் போரின் இறுதியுடன் தருமன் முடி சூட்டுதல், பாண்டவர் அரசாட்சி என்று முடித்து விடுகிறார். 14ஆம் நூற்றாண்டில் வில்லிபுத்தூராரால் உருவாக்கப்பட்ட வில்லிபாரதமும் 18ஆம் நூற்றாண்டில் நல்லாப்பிள்ளையால் உருவாக்கப்பட்ட நல்லாப்பிள்ளை பாரதமும் மட்டுமே முழுமையாகக் கிடைத்த பிரதிகள். இதன் பின்னர் மகாபாரதத்தை வேறு சிலரும் உரைநடையில் மொழியாக்கம் செய்துள்ளனர். அவற்றுள் முழுமையானதாக திருத்தமிகு பதிப்பாகக் கருதப்படுவது, 1903 இலிருந்து இருபத்தைந்து ஆண்டு காலம், ம. வீ. இராமானுசச்சாரியார் தலைமையில் பல வடமொழி தமிழ் மொழி வித்வான்களால் மொழிபெயர்க்கப் பட்ட மகாபாரதப் (கும்பகோண) பதிப்பாகும். 9000 பக்கங்களைக் கொண்ட இந்நூல் 1930களிலும் 1950களிலும் 2008இலும் பதிப்பிக்கப் பட்டன. அதைத் தவிர குறிப்பிடத்தக்கவர் இராசாசி. அவருடையது "வியாசர் விருந்து" குறிப்பிடத் தகுந்தது. அ. லெ. நடராசன் "வியாசர் அருளிய மகாபாரதம்" என்ற பெயரில் நான்கு பாகங்களாக எழுதி வெளியிட்டுள்ளார். பத்திரிக்கையாளர் சோ "மகாபாரதம் பேசுகிறது" என்ற பெயரில் வியாச பாரதத்தை இரு பாகங்களாக எழுதியுள்ளார். இராமகிருஷ்ண தபோவனத்தின் நிறுவனர் சுவாமி சித்பவானந்தர் அவர்கள் வியாசரைத் தழுவி எழுதிய மகாபாரதம் குறிப்பிடத்தகுந்தது. 2013ஆம் ஆண்டு வெளியான பத்தொன்பதாம் பதிப்பு வரை 2,35,000 பிரதிகள் அச்சிடப்பட்டுள்ளன. ஜெயமோகன் மகாபாரதத்தை வெண்முரசு என்ற பெயரில் நாவல் வடிவில் எழுதிருக்கிறார். அவரது இணையதளத்தில் 2014 ஜனவரி 1 ஆம் தேதிமுதல் 2020 ஜூலை 16 வரை தொடராகப் பதிவேற்றப்பட்டது. மொத்தம் பத்து தொகுதிகளாக வெளியிடத் திட்டமிட்டு, 26 நாவல்களும் 25000 பக்கங்களும் அது விரிவடைந்து வெளியிடப்பட்டுள்ளது. இதனையும் காண்க மகாபாரதத்தில் கிருஷ்ணன் பகவத் கீதை மேற்கோற்கள் வெளி இணைப்புகள் மஹாபாரதம் - கால அட்டவணை - 1 மகாபாரதம் தார்பரிய விளக்கங்கள் மகாபாரதம் இந்து தொன்மவியல் இதிகாசங்கள் சமசுகிருத இலக்கியம் காப்பியங்கள் பண்டைய நூல்கள்


text: கேரளக் கட்டிடக்கலை என்பது இந்தியாவின் தென் மாநிலங்களிலொன்றான கேரளாவில் உருவாகி வளர்ந்த கட்டிடக்கலைப் பாணியாகும். இந்தியாவின் பெரும்பாலான கட்டிடக்கலைப் பாணிகளோடு ஒப்பிடும்போது கேரளக் கட்டிடக்கலை தனித்தன்மை வாய்ந்ததாகத் திகழ்கிறது. இப்பாணியில் மரம், ஓடு என்பவற்றின் தாராள உபயோகமும், கூரைக்கு முக்கியத்துவம் கொடுக்கும் இதன் வடிவமும், நேபாள, சீன மற்றும் பல்வேறு தென்கிழக்காசியக் கட்டிடக்கலைப் பாணிகளுக்கு நெருங்கியவையாகத் தெரிகின்றன. பண்டைய தமிழ் அரசுகளிலொன்றான சேர நாடான இன்றைய கேரளம், மலைகள் முதலிய இயற்கை அரண்களினால் அயல் பிரதேசங்களிலிருந்து வேறாக்கப்பட்டிருப்பதன் காரணமாக, அவ்வாறான பிரதேசங்களின் கட்டிடக்கலைப் பாணிகளின் தாக்கம் குறைவாக இருந்ததால், கேரளம் தனித்துவமான பாணியொன்றை வளர்த்துக்கொள்ளக் கூடியதாக இருந்ததெனலாம். மர வளங்களைப் பெருமளவில் கொண்ட இந்த மாநிலத்தின் கட்டிடக்கலையில் மரத்தின் பெருமளவிலான பயன்பாடு இருந்தது விளங்கத் தக்கதே. கேரளக் கட்டிக் கலையின் முக்கியமான பகுதி அதன் கோயில் கட்டிடக் கலை ஆகும். அது தென்னிந்தியக் கோயில் கட்டிடக் கலையில் இருந்து வேறுபட்டு உள்ளது. திருவனந்தபுரம் பத்மநாபசாமி கோயில் போன்ற சில மட்டும் தென்னிந்தியக் கட்டிக் கலையைச் சார்ந்ததாக உள்ளன. கேரளத்தின் மற்ற கோயில்கள் அதன் தனித்தன்மை வாய்ந்த கட்டிடக் கலையைப் பிரதிபலிப்பவை. தமிழ்நாட்டுக் கட்டிடக் கலையில் கோயில்களுக்கு முக்கியமான பங்கு உண்டு. என்றாலும் தமிழ்நாட்டு வீடுகள் கோயில் கட்டிடக் கலையை அடிப்படையாகக் கொண்டவை அல்ல. ஆனால் கேரளத்தின் வீடுகள் கோயில் கட்டிடக் கலையை அடிப்படையாகக் கொண்டு உருவாக்கப்படுவை. கேரள வீட்டுக் கட்டிடக் கலையில் பிரபலமானது நாலுகெட்டு வீடு ஆகும். பின்வருவனவற்றையும் பார்க்கவும் கட்டிடக்கலை வெளிச் சுட்டிகள் http://www.templenet.com/Kerala/kerala_archi.html மேற்கோள்கள் கேரளக் கட்டிடக்கலை கேரளக் கலைகள்


text: பொன்னியின் செல்வன், கல்கி எழுதிய புகழ் பெற்ற வரலாற்றில் உள்ள பல உண்மை கதாபாத்திரங்களையும் சில கற்பனை கதாபாத்திரங்களையும் வைத்து கற்பனையாக உருவாக்கிய தமிழ் புதினமாகும். 1950 – 1955-ஆம் ஆண்டு வரை கல்கி வார இதழில் தொடர்கதையாக வெளியிடப்பட்டது. இப்புதினத்துக்குக் கிடைத்த மக்கள் ஆதரவு காரணமாகத் தொடர்ந்தும் பல்வேறு காலகட்டங்களில் இதே புதினத்தைக் கல்கி இதழ் தொடராக வெளியிட்டது. தவிர தனி நூலாகவும் வெளியிடப்பட்டுப் பல பதிப்புக்களைக் கண்டுள்ளது. கி.பி. 1000-ஆம் ஆண்டு வாக்கில் இருந்த சோழப் பேரரசை அடிப்படையாகக் கொண்டு இந்த வரலாற்றுப் புதினம் எழுதப்பட்டிருக்கிறது. பொன்னியின் செல்வன், பல்வேறு நாடகக் குழுக்களால் நாடகமாகவும் அரங்கேற்றப்பட்டுள்ளது. இப்புதினம் புது வெள்ளம், சுழல்காற்று, கொலைவாள், மணிமகுடம், தியாக சிகரம் என 5 பாகங்களாகப் பிரிக்கப்பட்டுள்ளது. மொத்தமாக 293க்கு மேற்பட்ட அத்தியாயங்களைக் கொண்டது. கதாபாத்திரங்கள் வாணர்குலத்து வல்லவரையன் வந்தியத்தேவன் பொன்னியின் செல்வன் என்கிற அருண்மொழி வர்மன் ஆழ்வார்க்கடியான் நம்பி என்கிற திருமலையப்பன் குந்தவை பிராட்டியார் (சுந்தரசோழரின் மகள்) பெரிய பழுவேட்டரையர் நந்தினி சின்ன பழுவேட்டரையர் ஆதித்த கரிகாலர் வானமா தேவி சுந்தர சோழர் செம்பியன் மாதேவி கண்டராதித்தர் கடம்பூர் சம்புவரையர் சேந்தன் அமுதன் பூங்குழலி வீர பாண்டியன் குடந்தை சோதிடர் வானதி மந்திரவாதி இரவிதாசன் (பாண்டியனுடைய ஆபத்துதவிகளின் தலைவன்) கந்தமாறன் (சம்புவரையர் மகன்) கொடும்பாளூர் வேளார் மணிமேகலை (சம்புவரையர் மகள்) அநிருத்த பிரம்மராயர் மதுராந்தக சோழர் தியாக விடங்கர்: பூங்குழலியின் தந்தை மற்றும் கோடிக்கரையிலுள்ள கலங்கரை விளக்கத்தின் காவலர். மந்தாகினி தேவி மற்றும் வாணி அம்மாளின் தமையனும் ஆவார். கதையின் வரலாற்றுப் பின்னணி பொன்னியின் செல்வன் புதினம் கற்பனையோடு கலந்து எழுதப்பட்ட வரலாற்றுப் புதினம்; என்றாலும் பொன்னியின் செல்வன் நிகழும் காலகட்டத்தில் வாழ்ந்த நிகழ்கால வரலாற்றுக் கதாப்பாத்திரங்களைச் சுற்றி சுழல்வதாக அமைந்தது. அதுமட்டுமல்லாமல், பொன்னியின் செல்வன் கதையில் பல விதமான கதை மாந்தர்கள் இருந்தனர். விசயாலய சோழன் (கி.பி 847 – 871) பல்லவர்களும் பாண்டியர்களும் பலமாக இருந்த காலத்தில் அவர்களை வென்று சோழர்களின் பொற்கால ஆட்சியை தோற்றுவித்த பெருமைக்குரியவர். அவருடைய மகன் ஆதித்த சோழனும் பல்லவர்களையும் கொங்கு நாட்டையும் வென்று விசயாலய சோழன் தோற்றுவித்த சோழர் பேரரசை விரிவாக்கினார். அவருக்குப் பிறகு ஆட்சிக்கு வந்த ஆதித்த சோழனின் மகன் முதலாம் பராந்தக சோழன்(கி.பி 907 – 955) ஈழத்திலும் பாண்டிய நாட்டிலும் பெற்ற வெற்றிகளே, பிற்காலச் சோழ மன்னர்களின் புகழ்பெற்றவர்கள் இராசராச சோழனுக்கு, இராசேந்திர சோழனுக்கும், முதலாம் குலோத்துங்க சோழனுக்கு சோழ சாம்ராச்சியத்தை தென்னிந்தியாவின் முதல் பேரரசாக விரிவுபடுத்த பெரிதும் உதவியது. முதலாம் பராந்தக சோழன் தன்னுடைய இறப்பிற்கு முன்னால் பெற்ற வெற்றிகளையும் அதனால் விரிவடைந்த சோழ சாம்ராச்சியத்தைப் பற்றிய விவரங்களும் தெளிவாக கல்வெட்டுக்கள் மூலம் கிடைக்கின்றன. முதலாம் பராந்தக சோழனின் ஆட்சிக்காலத்தின் இறுதியில் மூன்றாம் கிருட்டிணன் தலைமையிலான இராட்டிரகூடர்களுடனான போரில் சோழ இளவரசன் இராசாதித்தன் தக்கோலத்தில் இறந்ததோடு மட்டுமல்லாது தொண்டை நாட்டையும் இராட்டிரகூடர்கள் தங்கள் ஆதிக்கத்தின் கீழ் கொண்டுவந்தனர். இதன் காரணமாக சோழர்களின் அரசின் வட எல்லை தஞ்சாவூர், திருச்சிராப்பள்ளி அளவிலேயே நின்றது. இந்தக் காலகட்டத்திற்குப் பிறகான சோழ மன்னர்கள் ஐந்து பேரின் பெயர்கள் தெளிவாகக் கிடைக்கின்றன ஆனால் அவர்களது ஆட்சிக்காலம் அவர்களைப் பற்றிய குறிப்புக்கள் தெளிவாக இல்லை. கண்டராதித்தர், அரிஞ்சய சோழர், இரண்டாம் பராந்தக சோழர், ஆதித்த கரிகாலன், மதுராந்தக சோழர் ஆகிய ஐவரே அந்த சோழ அரசர்கள். இதில் மதுராந்த சோழர் என்ற உத்தம சோழரைப் பற்றிய வரலாறு மட்டும் கிடைக்கிறது. இதில் ஆதித்த கரிகாலன் இராட்டிரகூடர்கள் முதலாம் பராந்தகனின் கடைசிக் காலத்தில் கைப்பற்றிய தொண்டை மண்டலத்தை மீண்டும் போரிட்டு கைப்பற்றினான் என்று தெரிகிறது. இரண்டாம் பராந்தகனின் இறப்பிற்குப் பின்னோ அல்லது ஆதித்த கரிகாலனின் இறப்பிற்குப் பின்னோ சோழ நாட்டில் அடுத்த பட்டத்திற்கான மன்னரைத் தேர்ந்தெடுப்பதில் குழப்பம் இருந்திருக்கிறது. ஆதித்த கரிகாலன் கடம்பூரில் கொல்லப்பட்ட இடம் தற்போது மேலக்கடம்பூர் என அழைக்கப்படுகிறது. (காட்டுமன்னார்கோயில் அருகில்) திருவாலங்காட்டுச் செப்பேடுகள், "விண்ணுலகுக்குச் செல்ல வேண்டும் என்ற ஆசையால் ஆதித்தன் மறைந்தான் (காணாமற் போனான்) கலியின் வல்லமையால் ஏற்பட்ட காரிருளைப் போக்க, அருள்மொழிவர்மனை அரசனாகுமாறு அவனுடைய குடிமக்கள் வேண்டினர். ஆனால் சத்திரிய தருமத்தை நன்கு அறிந்த அருண்மொழி அரசபதவியை விரும்பவில்லை என்று கூறிவிட்டான். தன்னுடைய சிற்றப்பன் அவ்வரச பதவியை விரும்புவதை உணர்ந்தமையால் தன் சிற்றப்பன் ஆசை தீருமட்டும் அரசனாக இருக்கட்டும் என்று அருண்மொழி அரசபதவியை மறுத்துவிட்டான் என்று தெரிவிக்கின்றன. இந்தக் காலகட்டத்தைத்தான் கல்கி தன்னுடைய பொன்னியின் செல்வன் வரலாற்றுப் புதினத்திற்கான கதைக்களமாகத் தேர்ந்தெடுத்தார். பொன்னியின் செல்வன் என்பது இராசராச சோழனுக்கு வழங்கப்பட்ட பட்டப்பெயர்களுள் ஒன்று, அருள்மொழிவர்மருடைய பெயராக கல்வெட்டுக்களில் காணப்படுவது இராசகேசரி வர்மன் அல்லது மும்முடி சோழ தேவன் என்பது. பொன்னியின் செல்வன் வரலாற்றுப் புதினத்தின் கதாநாயகனாக வாணர் குல வீரன் வல்லவரையன் வந்தியத்தேவனைக் கல்கி அவர்கள் தேர்ந்தெடுத்தார்; வந்தியத்தேவனைப் பற்றிய கல்வெட்டுக் குறிப்புகள் தஞ்சைப் பெரிய கோயில் கிடைக்கின்றன. இராசராச சோழரின் தமக்கையும் வல்லவரையர் வந்தியத்தேவரின் மனைவியுமான ஆழ்வார் பராந்தகை குந்தவையார் என்று கல்வெட்டுக்களில் பொறிக்கப்பட்டுள்ளது. கல்கி மேலும் கே.ஏ. நீலகண்ட சாத்திரியின் சோழர்கள் புத்தகத்தையும், தி.வி. சதாசிவப் பண்டாரத்தாரின் பிற்காலச் சோழர் சரித்திரத்தையும் மையமாக வைத்து பொன்னியின் செல்வனை எழுதினார். இதில் பிற்காலச் சோழர் சரித்திரத்தில் வந்தியத்தேவனைப் பற்றிய ஐந்து வரிகள் காணப்படுகின்றன. இதனை மையமாக வைத்தே வந்தியத்தேவனை பொன்னியின் செல்வனின் கதாநாயகனாக கல்கி வைத்தார். பகுதி 1: புது வெள்ளம் ஆடித்திருநாள் அத்தியாயம் தொடங்கி மாய மோகினி வரை 57 அத்தியாயங்களை உள்ளடக்கியது. முதல் பகுதியான புதுவெள்ளம் வரலாற்றுப் புகழ் பெற்ற வீர நாராயண (வீராணம்) ஏரியில் துவங்குகிறது. இந்த ஏரி சுந்தர சோழரின் பெரியப்பா இராசாதித்தரால் எழுப்பப்பட்டது. இந்த ஏரி 74 கணவாய்களை உடையது. வடதிசை மாதண்ட நாயகராக திகழும் ஆதித்த கரிகாலர் தனது அன்பு தங்கைக்கும், தந்தைக்கும் ஓலை கொடுத்து வர வந்தியத்தேவனை அனுப்புகிறார். வடதிசையில் இருந்து தஞ்சை செல்லும் வழியில் வீரநாராயண ஏரியில் வந்திய தேவன் சென்றுகொண்டிருக்கும் போது ஆடி திருநாள் கொண்டாட்டத்தை இரசித்தவாறு செல்வதாக முதல் பகுதி துவங்கி, பிறகு செல்லும் வழியில் கடம்பூர் சம்புவரையர் மாளிகையில் தங்கும் போது சோழப் பேரரசின் மணி மகுடத்திற்கு பெரும் சூழ்ச்சி நடப்பதை காண்கிறான். பிறகு பல தடங்கல்களையும் மீறி சுந்தர சோழரை சந்தித்து ஓலை தந்தவுடன் ஆதித்த கரிகாலரின் தமக்கை இளையபிராட்டி குந்தவை தேவியைக் காண பழையாறை செல்கிறான். அங்கேயே இளைய பிராட்டியை (குந்தவை) சந்தித்து அவர் தனது இளைய தம்பியான அருண்மொழி வர்மருக்கு ஓலை கொடுத்து அனுப்ப அதற்காக கடல் பிரயாணம் செய்ய துவங்கும் வரை இப்பகுதி நீள்கிறது. பகுதி 2: சுழற்காற்று அத்தியாயம் பூங்குழலியில் தொடங்கி அபய கீதம் வரை 53 அத்தியாயங்களை உள்ளடக்கியது இரண்டாம் பகுதியான சுழற்காற்று. கோடிக்கரையில் வந்தியத்தேவன் பூங்குழலியை சந்தித்து, ஈழத்திற்கு பூங்குழலியின் படகில் செல்கிறான். ஈழத்திலிருக்கும் இளவரசர் அருள்மொழிவர்மனை சந்தித்து குந்தவை பழையாறைக்கு அவரை அழைத்துக் கொண்டு வர கட்டளையிட்டதை கூறுகிறான். பார்த்திபேந்திரன் காஞ்சிக்கு இளவரசரை ஆதித்த கரிகாலன் அழைத்திருப்பதாகக் கூறுகிறான். வந்தியத்தேவனை இளவரசரிடம் அழைத்துவந்த ஆழ்வார்க்கடியான் ஈழத்தில் தங்குவதே சிறந்தது என்று முதல் மந்திரி அநிருத்தர் கூறியதை சொல்கிறான். இதற்கிடையே இளவரசரை சிறைசெய்து அழைத்து செல்ல பழுவேட்டரையர் வீரர்கள் இரண்டு கப்பல்களில் வருகின்றார்கள். அதிலொன்றில் ரவிதாசன், தேவராளனும் தஞ்சைக்கு திரும்புகிறார்கள். இளவரசர் அதில் செல்கிறார் என்று நினைத்து வந்தியத்தேவன் அக்கப்பலில் எதிரிகளிடம் மாட்டிக் கொள்கிறான். அருள்மொழிவர்மன் வந்தியத்தேவனை காப்பாற்ற பார்த்திபேந்தரன் கப்பலில் பின்தொடர்கிறார். இரு கப்பல்களும் பெரும் புயல்காற்றில் மாட்டிக் கொள்கின்றன. கடலில் மிதந்து கொண்டிருக்கும் இளவரசரையும், வந்தியத்தேவனையும் பூங்குழலி காப்பாற்றி கோடிக்கரையின் சதுப்பு நிலக் காட்டில் சேர்க்கின்றாள். பகுதி 4: மணிமகுடம் அத்தியாயம் கெடிலக் கரையில் தொடங்கி படகு நகர்ந்தது! வரை 46 அத்தியாயங்களை உள்ளடக்கியது நான்காம் பகுதியான மணிமகுடம். வந்தியத்தேவன், ஆதித்தர் கடம்பூர் மாளிகைக்கு செல்லவிடாமல் தடுக்கப் பார்க்கிறான். இருந்தும் இளவரசர் ஆதித்த கரிகாலர், பார்த்திபேந்திர பல்லவன், வந்தியதேவன், கந்தமாறன் ஆகியோர் கடம்பூர் சம்பூவரையன் மாளிகைக்கு வருகிறார்கள். திருக்கோவிலூர் மலையமான் பாதி தூரம் வரை வந்து வழியனுப்புகிறார். இதே நேரத்தில் தஞ்சாவூரில் முதன்மந்திரி அநிருத்தர், வைத்தியர் மகன் பினாகபாணியின் மூலம் கோடிக்கரையிலிருந்து மந்தாகினி அம்மையாரை பழுவூர் இளையராணியின் பல்லக்கில் கடத்தி வர செய்கிறார். வரும் வழியில் புயலின் காரணமாக பினாகபாணியின் மேல் மரம் ஒன்று முறிந்து விழுகிறது. இந்த சந்தர்ப்பத்தில் பூங்குழலி மந்தாகினி அம்மையாருக்கு பதிலாக பல்லக்கில் ஏறிக்கொள்கிறாள். பாண்டிய ஆபத்துதவிகளை பின்தொடர்ந்து மந்தாகினி அம்மையார் பெரிய பழுவேட்டரையரின் நிலவறைக்கு வருகிறாள். மந்தாகினி சக்கரவர்த்தியைப் பார்க்கிறார். அதே நேரத்தில் ஆதித்த கரிகாலர் நந்தினியை பார்க்கிறார். பகுதி 5: தியாகச் சிகரம் அத்தியாயம் மூன்று குரல்களில் தொடங்கி மலர் உதிர்ந்தது வரை 91 அத்தியாயங்களை உள்ளடக்கியது ஐந்தாம் பகுதியான தியாக சிகரம். இராசராச சோழன் அருள்மொழிவர்மன் மக்களின் ஆதரவு தனக்கு இருந்தும் சிம்மாசனத்தை தன் சிற்றப்பனுக்கு வழங்கினான். அருள்மொழிவர்மனின் சரித்திரத்தில் இந்த நிகழ்ச்சி பெரிதும் போற்றப்படுகிறது. இந்த நிகழ்ச்சியை மையமாக வைத்து இந்த பாகத்தை எழுதியதால் இதற்கு தியாக சிகரம் என பெயர் வைத்ததாய் நூல் ஆசிரியர் குறிப்பிடுகிறார். பெரிய பழுவேட்டரையருக்கு பாண்டிய ஆபத்துதவிகளின் சதித்திட்டம் தெரிய வருகிறது. அவர்கள் ஒரே நாளில் இளவரசர் அருள்மொழிவர்மன், சக்கரவத்தி சுந்தர சோழர் மற்றும் இளவரசர் ஆதித்த கரிகாலர் மூவரையும் கொலை செய்ய திட்டம் தீட்டுகின்றனர். இளவரசர் அருள்மொழிவர்மனும், சக்கரவத்தி சுந்தர சோழரும் காப்பாற்றப்படுகின்றனர். சக்கரவத்தி சுந்தர சோழரை காப்பாற்றும் முயற்சியில் மந்தாகினி தேவி உயிரிழக்கிறார். பெரிய பழுவேட்டரையர் வருவதற்குள் இளவரசர் ஆதித்தர் இறந்துவிடுகிறார். பழி வந்தியதேவன் மேல் விழுகிறது. நாட்டு மக்கள், போர் வீரர்கள் அனைவரும் அருள்மொழிவர்மனுக்கு ஆதரவாய் இருக்கின்றனர். அருள்மொழிவர்மனுக்கு பட்டாபிசேகம் நடைபெறுகிறது. வந்தியதேவன் எப்படி காப்பாற்றப்படுகிறான். அருள்மொழிவர்மர் அரியணை எறுகிறாரா? இவ்வாறு ஐந்தாம் பாகம் செல்கிறது. முக்கிய பாத்திரங்கள் வரலாற்றில் முக்கிய இடம்பெறுவோர் வந்தியத் தேவன் குந்தவை அருண்மொழிவர்மன் சுந்தர சோழர் ஏனைய சில பாத்திரங்கள் நந்தினி - ஆதித்த கரிகாலனை காதலித்தவள், பின் வீரபாண்டியன் தனது தந்தை என அறிகிறாள். ஆதித்த கரிகாலன் வீரபாண்டியனை கொன்ற பின்பு, பெரிய பழுவேட்டரையரின் மனைவியாகி பழுவூர் இளைய அரசியாகிறாள். சோழ பேரரசின் பெரும் அரசியாக ஆவதற்காக ஆதித்த கரிகாலன், சுந்தர சோழர், அருள்மொழி வர்மன் ஆகிய மூவரையும் கொலை செய்ய சதி திட்டம் தீட்டுகிறாள். பார்த்தவுடன் மோகம் கொள்ள வைக்கும் அழகுடையவளாக வலம் வருகிறாள். ஆழ்வார்க்கடியான் நம்பி - கதையின் ஆரம்பத்தில் இருந்து இறுதிவரை பயணிப்பவர். ஆயினும் ஆரம்பத்தில் இக்கதாபாத்திரம் ஒரு சோழ அரசின் ஒற்றன் என்பதை கூறாமல் கதையை நகர்த்தியமை கதைக்கு சுவை ஊட்டுகின்றது. அநிருத்தப் பிரம்மராயர் - சுந்தர சோழரின் முதன் மந்திரியாக இவர் கதையில் இடம் பெறுகிறார். வானதி - கொடும்பாளுர் இளவரசி வானதி, இளவரசர் அருள்மொழிவர்மரை நேசிக்கும் பெண்ணாக இதில் காட்டப்பட்டிருப்பாள். வானதி அருள்மொழி வர்மரை திருமணம் முடித்த பின் ஒரிரு வருடங்களுக்குள் காலமாகி விட்டார். பெரிய பழுவேட்டரையர் - இவர் மிகவும் வலிமைமிக்க கதாபாத்திரமாகக் காட்டப்பட்டுள்ளார். இறுதியில் மரணம் அடைவதுமாக மிக்க துக்கம் தருவதாக அமைகிறது. சின்னப் பழுவேட்டரையர் - தஞ்சை நகரத்தின் காவல் அதிகாரியாகவும், சோழர்களின் நல விரும்பியாகவும் இருக்கிறார். பெரிய பழுவேட்டரையரின் மனைவி நந்தினியின் சோழப் பேரரசுக்கு எதிரான சதியை தொடக்கத்திலிருந்தே கடுமையாக எதிர்ப்பவராகவும், பெரிய பழுவேட்டரையரின் மீதான அதீத அன்பினால் அவரை அவ்வப்போது எச்சரிக்கை செய்வதுமாக இருக்கிறார். செம்பியன் மாதேவி - இவர் மழவராயர் குடும்பத்தில் பிறந்தவர். தில்லைச் சிற்றம்பலத்துக்குப் பொன் கூரை வேய்ந்த பராந்தகச் சோழனின் இரண்டாவது மகன் கண்டராதித்தனின் மனைவியாவர். கி.பி 957ல் கண்டராதித்த சோழன் மரணம் அடைந்த பிறகு மகன்களை வளர்க்கும் பொறுப்பினை ஏற்றுக் கொண்டார். மேலும் கணவர் இறந்த பிறகு சிவ வழிபாடு, ஆலயத்திருப்பணிகள், தர்ம காரியங்கள் என வாழ் நாளை கழித்த செம்பியன் மாதேவியார் சுமார் 90 ஆண்டுகள் (கி.பி 910 – 1001) வாழ்ந்து ஆறு சோழமாமன்னர்களின் ஆட்சியைக் கண்டவர். ஆதித்த கரிகாலன் – சுந்தர சோழரின் மகனாகவும், அருள்மொழிவர்மன் மற்றும் குந்தவை தேவியின் மூத்த சகோதரராகவும், பட்டத்து இளவரசராகவும் ஆதித்த கரிகாலன் வருகிறார். சிறுவயதிலேயே போர்புரியும் குணம் கொண்டவராகவும், எதிரிகளைத் தன்னந்தனியே எதிர்த்து நிற்கின்ற வீரராகவும், முன்கோபம் கொண்டவராகவும் ஆதித்த கரிகாலன் கதாபாத்திரம் அமைக்கப்பட்டுள்ளது. மதுராந்தக தேவர் வீரபாண்டியன் பார்த்திபேந்திர பல்லவன் மந்தாகினி வாணி அம்மை தமிழ்ப் புதின வரலாற்றில் இதன் பங்கு இந்த நூல் தமிழில் வரலாற்று புதினங்களுக்கு ஒரு முன்னோடியாகவே அமைந்தது. இக்கதையின் முடிவுரையில், கல்கி குறிப்பிட்டு இருப்பது போல், விக்ரமன், சாண்டில்யன் போன்றவர்கள் தமிழ் வரலாற்றை புதினங்களாக்கிக் கொடுக்க முயன்று இருக்கிறார்கள். டாக்டர் எல். கைலாசம் பொன்னியின் செல்வனுக்கு முன் நடந்த நிகழ்வுகளை தனது புதினமான மலர்ச்சோலை மங்கையில் கொடுத்துள்ளார். எனினும் பொன்னியின் செல்வனுக்கு இணையாக இன்று வரை ஒரு புதினமும் சிறப்பாக வரவில்லை என்ற பரவலான அபிப்பிராயம் உள்ளது. "உயர்நிலைப்பள்ளியில் மாணவனாக பொன்னியின் செல்வனைப் படித்தாலும், கல்கி ஆசிரியர் மறைந்த பின்னர் மீண்டும் அது இருமுறை தொடர்கதையாகவே அற்புத ஓவியங்களோடு வெளிவந்த காலத்தில் மீண்டும் வாரவாரம் எண்ணற்ற முறையில் படித்து இருக்கிறேன். சோழ நாட்டுக்கு உள்ளே உலவுவதைப்போன்ற அந்த உணர்வை, எந்த எழுத்தாளனாலும் படைக்க முடியாது என்பது என் கருத்து" என்று வைகோ பொன்னியின் செல்வன் திறனாய்வில் குறிப்பிடுகிறார். திரைப்படம் மணிரத்னம் இயக்கத்தில் மதராசு தாக்கீசு, லைக்கா தயாரிப்பகம் தயாரிப்பில் 2022 இல் பொன்னியின் செல்வன் 1 திரைப்படமும், 2023 இல் பொன்னியின் செல்வன் 2 திரைப்படமும் வெளிவந்துள்ளன. இவ்விரு திரைப்படங்களும் கல்கி எழுதிய பொன்னியின் செல்வன் புதினத்தினை மையமாக வைத்து சில மாற்றங்களுடன் வெளிவந்தன. மொழிபெயர்ப்புகள் பொன்னியின் செல்வன் இதுவரை மூன்று முறை ஆங்கிலத்தில் மொழி பெயர்க்கப்பட்டுள்ளது. (மொழிபெயர்ப்பாளர்கள்: இந்திரா நீலமேகம் சிவி கார்த்திக் நாராயணன், பவித்ரா ஸ்ரீநிவாசன்.) சமசுகிருதத்தில் 'பொன்னியின் செல்வன்' என்ற தலைப்பில் திருமதி ராஜலட்சுமி ஸ்ரீநிவாசன் அவர்களால் மொழிபெயர்க்கப்பட்டு மத்திய சமசுகிருதப் பல்கலைக்கழகம் பதிப்பில் ஐந்து பகுதிகளாக 2015ஆம் ஆண்டு பிரசுரிக்கப்பட்டுள்ளது. மேற்கோள்கள் வெளி இணைப்புகள் பொன்னியின் செல்வன் நாவல் முழுவதும் பொன்னியின் செல்வன் இணையம் பொன்னியின் செல்வன் சென்னை கதா பாத்திரங்கள் மற்றும் உறவு முறைகள் பொன்னியின் செல்வன் புத்தகங்கள் சோழர் பற்றிய தமிழ்ப் புதினங்கள் வரலாற்றுத் தமிழ்ப் புதினங்கள் வரலாற்றுப் புதினங்கள் தமிழ்ப் புதினங்கள்


text: நல்லூர் கந்தசுவாமி கோயில் இலங்கையில் மிகவும் புகழ் பெற்ற இந்துக் கோயில்களுள் முக்கியமானது. இது இலங்கையின் வடபகுதியிலுள்ள யாழ்ப்பாணக் குடாநாட்டில், யாழ்ப்பாண நகரத்திலிருந்து சுமார் இரண்டு மைல் தொலைவிலுள்ள நல்லூர் என்னும் இடத்தில் அமைந்துள்ளது. நல்லூர் 12ம் நூற்றாண்டு தொடக்கம் 17ம் நூற்றாண்டின் முற்பகுதிவரை இருந்த யாழ்ப்பாண இராச்சியத்தின் தலைநகரமாக இருந்தது. இக்கோயிலின் தோற்றம் பற்றிச் சரியான தெளிவு இல்லையெனினும், யாழ்ப்பாண அரசு காலத்தில் மிகவும் முக்கியமான ஒரு கோயிலாக இருந்ததாக அறியப்படுகிறது. வரலாறு யாழ்ப்பாண இராச்சியத்தை ஆண்ட ஆரியச் சக்கரவர்த்திகள் வம்சத்தின் முதலாவது அரசனான கூழங்கைச் சக்கரவர்த்தியின் அமைச்சனொருவனான புவனேகவாகு என்பவனால் இக்கோயில் கட்டுவிக்கப்பட்டதென யாழ்ப்பாண வைபவமாலை கூறுகிறது. இதற்கு ஆதாரமான பின்வரும் தனிப்பாடல், 16 அல்லது 17 ஆம் நூற்றாண்டில் எழுதப்பட்டதாகக் கருதப்படும் கைலாய மாலை என்னும் நூலின் இறுதியில் காணப்படுகின்றது. ஆனால் இது 15 ஆம் நூற்றாண்டில் யாழ்ப்பாணத்தைக் கைப்பற்றி 17 ஆண்டுகள் ஆண்ட கோட்டை அரசின் பிரதிநிதியான, பிற்காலத்தில் சிறீசங்கபோதி எனும் பட்டத்தைக்கொண்ட புவனேகபாகு எனப்பெயர் கொண்டு கோட்டை அரசரான, செண்பகப் பெருமாள் என்பவரால் கட்டப்பட்டதாகும். இதற்கு ஆதாரமாக நல்லூர்க் கந்தசுவாமி கோயிலில் இன்றும் கூறப்பட்டுவரும் கட்டியத்தை இவர்கள் காட்டுகிறார்கள். சமஸ்கிருதத்தில் உள்ள இக்கட்டியத்தின் பகுதி பின்வருமாறு உள்ளது: திருவருள் பொருந்திய தெய்வயானையுடனும், வள்ளியம்மனுடனும் சேர்ந்திருக்கின்ற சுப்பிரமணியரின் திருவடிகளை வணங்குபவனும், மன்னர்களுக்கு மன்னனும், மிகுந்த செல்வங்களுடையவனும், இப் பரந்த பூமண்டலத்தில் எல்லாத்திசைகளிலும் புகழப்படுபவனும், மக்கள் தலைவனும், பதினாறு பெருந்தானங்களைச் செய்பவனும், சூரிய குலத்தில் உதித்தவனுமாகிய சிறீசங்கபோதி புவனேகவாகு... என்பது இதன் பொருள். முன்னரே சிறியதாக இருந்த கோயிலைத் தனது ஆட்சிக்காலத்தில் புவனேகவாகு பெருப்பித்துக் கட்டியிருக்கக் கூடும் என்பதே பொருத்தம் என்பது வேறுசிலர் கருத்து. உண்மையில் நல்லூர் இப்போது உள்ள அமைப்பானது முன்றாவது கோயில் கட்டுமானம் ஆகும். இந்த 3 வது கோயிலின் அமைப்பில் அது வரை இருந்த பழைய ஆலயத்தின் எந்த கட்டுமானங்களும் சமந்தப்படாத புதிய கட்டுமானம் தான் இப்போதுள்ள நல்லூர்கந்தன் ஆலயம் அகும். யாழ்ப்பாண அரசின் இறுதிக்காலத்தில் நல்லூரிலிருந்த மிகப்பெரிய கோவில் இதுவேயென்பது போத்துக்கீசருடைய குறிப்புக்களிலிருந்து தெரியவருகிறது. யாழ்ப்பாணத்தைக் கைப்பற்றிய போத்துக்கீசத் தளபதியான பிலிப்பே டி ஒலிவேரா, 1620ல் அரசின் தலை நகரத்தை யாழ்ப்பாணத்துக்கு மாற்றியபோது நல்லூர்க் கோயிலை இடித்துத் தரைமட்டமாக்கும்படி உத்தரவிட்டான். இதிலிருந்து பெறப்பட்ட கற்கள் யாழ்ப்பாணத்தில் புதிய கோட்டை கட்டுவதில் பயன்பட்டதாகத் தெரிகின்றது. இது இருந்த இடத்தில் போத்துக்கீசர் சிறிய கத்தோலிக்க தேவாலயமொன்றை அமைத்ததாகத் தெரிகிறது. பின்னர் ஒல்லாந்தர் இதனைத் தாங்கள் சார்ந்த புரட்டஸ்தாந்த கிறிஸ்தவ தேவாலயமாக மாற்றினார்கள். இன்றும் இவ்விடத்தில் பிற்காலத்தில் பெரிதாகத் திருத்தியமைக்கப்பட்ட கிறிஸ்தவ தேவாலயமே காணப்படுகின்றது. ஒல்லாந்தர் ஆட்சிக்காலத்தின் (1658–1798) இறுதி ஆண்டுகளில் இந்துக் கோயில்கள் அமைப்பது தொடர்பாக ஆட்சியாளர்களின் இறுக்கம் ஓரளவு தளர்ந்தபோது, நல்லூர் கந்தசுவாமி கோயில் மீள அமைக்கப்பட்டது. முன்னைய இடத்தில் கிறிஸ்தவ தேவாலயம் இருந்தபடியால் இன்னொரு இடத்தில் கோயிலை அமைத்தார்கள். மடாலயம் போல் காட்சியளித்துக் கொண்டிருந்த இவ்வாலயத்தை, ஆகமம் சார்ந்த கிரியை முறைக்கும், சிற்ப சாத்திர விதிக்கமைந்த கட்டட முறைக்கும் மாற்றியமைத்து, இன்றைய நிலைக்குக் கொண்டுவர வித்திட்டவர் ஆறுமுக நாவலர் ஆவார். அவரைத் தொடர்ந்து, அவரது மாணவர்கள் இவ்வாலய வளர்ச்சியில் மிகுந்த ஈடுபாடு காட்டினார்கள். ஆலய அமைப்பு இவ்வாலயத்தின் கர்ப்பக்கிருகத்தில் சிலாவிக்கிருகத்திற்குப் பதிலாக வேல் அமைக்கப்பட்டுள்ளது. இதனைச் சுற்றி பிள்ளையார் முதலான பரிவாரத் தெய்வங்கள் அமைக்கப்பட்டுள்ளன. இவ்வாலயம் கிழக்கிலும், தெற்கிலும் வாசல்களைக் கொண்டுள்ளது. இவற்றின் மேல் பெருங்கோபுரங்கள் அமைக்கப்பட்டுள்ளன. ஆலயத்தின் தெற்குப் புறத்தில் உள்ள தீர்த்தக்கேணி நன்கு திட்டமிடப்பட்டு, படிக்கட்டுகளும் மண்டபங்களும் கொண்டதாய் அமைக்கப்பட்டுள்ளது. முருகனின் மூர்த்தங்களில் ஒன்றான தண்டாயுதபாணிக்கு அங்கு சிறு ஆலயம் அமைக்கப்பட்டுள்ளது. ஆலயத்தின் நான்கு பக்கங்களிலும் மடாலயங்கள் உள்ளன. பூசைகளும் மகோற்சவமும் இவ்வாலயத்தில் நித்திய, நைமித்திய பூசைகள் காலந் தவறாது நடைபெறுகின்றன. தினமும் அதிகாலை 4.30 மணிக்கு திருப்பள்ளியெழுச்சி பூஜை இடம்பெறுகின்றமையும், மாலையில் பள்ளியறைப் பூஜை இடம்பெறுகின்றமையும் இந்த ஆலயத்தின் சிறப்புகளில் ஒன்றாகும். திருவிழா காலங்களில் மட்டுமல்லாமல் தினமும் மாலையில் முருகப் பெருமானை ஊஞ்சற் பாட்டுப்பாடி, அழகிய சிறு மஞ்சத்தில் ஏற்றி பள்ளியறையில் துயில்கொள்ளச் செய்வதும், மறு நாள் அதிகாலையில் திருநல்லூர்த் திருப்பள்ளியெழுச்சி பாடி, முருகனைத் துயிலெழுப்பி அதே சிறு மஞ்சத்தில் அழைத்து வந்து மூலஸ்தானத்தில் அமர்த்துவதும் சிறப்பான மரபாகும். இங்கு, ஆவணி அமாவாசையைத் தீர்த்தமாகக் கொண்டு இருபத்தைந்து நாட்களுக்கு மகோற்சவம் சிறப்பாக நடைபெறுகின்றது. ஆடி அமாவாசையின் ஆறாம் நாள் கொடியேற்றத் திருவிழாவுடன் வருடாந்த மஹோற்சவம் ஆரம்பமாகிறது. மகோற்சவ காலங்களில் மெய்யடியார்கள் காவடியாட்டம்|காவடி எடுத்தல், தீச்சட்டியெடுத்தல், அங்கப்பிரதட்சணம் செய்தல், அடியழித்தல், முதலான நேர்த்திக் கடன்களை நிறைவேற்றுவர். இக்காலத்தில் புராண படனம் செய்தல், சமயப் பிரசங்கம் செய்தல், திருமுறைகள் ஓதுதல், ஓதுவார்களை அழைப்பித்து ஓதுவித்தல் முதலான சமய நிகழ்ச்சிகள் மக்களின் ஆன்மீக மேம்பாட்டிற்காக நடத்தப்படுகின்றன. ஆலயம் பற்றிய நூல்கள் கூழங்கைத் தம்பிரான் பாடிய நல்லைக் கலிவெண்பா. இருபாலைச் சேனாதிராச முதலியாரின் நல்லை வெண்பா. நல்லையந்தாதி. நல்லைக் குறவஞ்சி. நல்லை நகர்க் கந்தன் பேரில் திருவூஞ்சல். "" திருநல்லூர்த் திருப்பள்ளியெழுச்சி" உடுப்பிட்டி சிவசம்புப் புலவரின் நல்லை கந்தசுவாமி விஞ்சதி. நல்லை சரவணமுத்துப் புலவரின் நல்லை வேலவருலா'. ஆறுமுக நாவலரின் தனி நிலைச் செய்யுள் ஒன்று. உசாத்துணை நூல்கள் உமாச்சந்திரா பிரகாஷ், நல்லூர் கந்தசுவாமி பெருங்கோயில், 2016 மேற்கோள்கள் வெளி இணைப்புகள் https://www.youtube.com/channel/UCmKSl9nBdK-3SRzJEpERINQ நல்லூரில் உள்ள கோயில்கள் இலங்கையிலுள்ள முருகன் கோவில்கள் யாழ்ப்பாணத்திலுள்ள கட்டடங்களும் கட்டமைப்புக்களும்


சொத்து தகராறு காரணமாக 65 வயதாகும் தனது தாத்தாவை 18 வயது இளைஞர் ஒருவர் கோடரியால் வெட்டிக் கொலை செய்துள்ளார். உத்தரப்பிரதேச மாநிலம் பந்தாவில் இந்த சம்பவம் நடந்துள்ளது. பந்தாவில் உள்ள சண்டி என்ற கிராமத்தை சேர்ந்த 65 வயதாகும் மோதிலால் பால் என்பவருக்கு நிலம் உள்ளது. தனது நிலத்தில் 22 பிக்கா பகுதியை மூத்த மகன் சபஜீத்துக்கும், 21 பிக்கா பகுதியை இளைய மகனின் மனைவிக்கும் கொடுத்துள்ளார். மீதம் இருந்த 40 பிக்கா நிலத்தை அவர் தன்னிடத்தில் வைத்துக் கொண்டார். இதில், சபஜீத்தின் மகன் பிரதீப் தங்களுக்கு கூடுதல் நிலம் வேண்டும் என்று மோதிலாலிடம் தகராறு செய்திருக்கிறார். வாக்குவாதம் கைகலப்பாக மாறி, மோதிலாலை கோடரியால் பிரதீப் வெட்டிக் கொலை செய்துள்ளார். இதுகுறித்து தகவல் அறிந்த போலீசார் விசாரணை நடத்தி பிரதீப்பை கைது செய்தனர். அவரிடம் இருந்து கொலைக்கு பயன்படுத்தப்பட்ட கோடரி, வயலில் ரத்தக்கறையுடன் காணப்பட்ட துணிகள் உள்ளிட்டவை கைப்பற்றப்பட்டுள்ளன. சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.